Thuis

***Thuis*** is e Vlamse soapserie die ol sinds 23 december 1995 elke werkdag wudt uutgezoundn ip de Vlamse televiezjezender VRT 1 (vroeger TV1 en Eén). 't Programma is in d' andn van de VRT, de nationale omroep van 't Nederlandstoalig dêel van België, Vloandern. Toet 2023 wierd de reekse geproduceerd deur de VRT zelve, moa vanweuge algemêne bespoariengn wierd er in 2022 beslist da 't productiebedryf Eyeworks de reekse gienk overpakkn.

Den êesten ofleverienge wierd uutgezoundn ip 23 december 1995, met in d' ôofdrolln ounder andren Pol Goossen, Janine Bischops, Merel De Vilder Robier, Sally-Jane Van Horenbeeck, Annick Segal, Monika Van Lierde, Rik Andries en wylen Donald Madder.

Deur de joarn eêne is *Thuis* uutgegroeid toet de populairste soap van Vloandern. 't Oalt gemiddeld zo'n 900.000 kykers per ofleverienge, woamee da 't de concurrentie van de VTM-soap *[[w:nl:Familie (televisieserie)|Familie]]* en de vroegere reekse *[[w:nl:Wittekerke|Wittekerke]]* te boaze is. De reekse zit momenteel in zyn 31ste sizoen en eit teegn januoari 2026 ol 6.000 ofleveriengn uutgezoundn.

## Geschiedenisse en Productie
De reekse wierd bedacht deur Luc Beerten (die ôok *[[w:nl:F.C. De Kampioenen (televisieserie)|F.C. De Kampioenen]]* bedacht eit), Jan Matterne Jr., Winnie Enghien en Paul Schellekens. De soap begost ip 23 december 1995 ip d'n toenmoalign tivvezender TV1 met 810.000 kykers. D' êeste moandn oalde *Thuis* gemiddeld 300.000 kykers, moar achter e poar joarn groeide de reekse uut toet êen van de best bekeekn series van Vloandern. 't Is achter *[[w:nl:Familie (televisieserie)|Familie]]* (de soap ip concurrent VTM) de langst droaiende soap in Vloandern en trekt gemiddeld e miljoen kykers.

Van d' ôorsprounkelikke cast uut 1995 schietn d'r vandoage d'n dag ollêne nog moa viere over:
* Pol Goossen lik Frank Bomans
* Annick Segal lik Rosa Verbeeck
* Leah Thys lik Marianne Bastiaens
* Marleen Merckx lik Simonne Backx

Ip 23 moarte 2001 wierd de duusdste ofleverienge gevierd met e spannende uutziendienge, e *Thuis*-party en e Meet & Greet. Ip vrydag 28 april 2006 passeerde de 2000ste ofleverienge, woarin da 't bekend zangersduo Nicole en Hugo kwam ipdaagn lik gastacteurs.

In de joarn 2007-2008 wierd er e groundige vernieuwienge deuregevoerd. Bykans e vuufde van d' actieve acteurs wierd ountleegn uut de serie. Ip 26 december 2008 wierd de 2500ste ofleverienge uutgezoundn ounder de vorm van e dubbelofleverienge. In 't sizoen 2008-2009 wierdn een op families were t'ope gebrocht, woaby datter oude personoages werekwoamn lik Peggy (Sally-Jane Van Horenbeeck), Bianca (Merel De Vilder Robier) en tydelik ôok Claire (Chris Thys). Da sizoen verdweenn d'r doarenteegn ôok grôte personoages lyk Martine, Eric, Sam en Dorien.

In december 2008 startte 't personoage Ellie Vranken (gespeeld deur Tine Deboosere) e blog over *Thuis* woarip da ze foto's en audiofragmentn dêelde, soms zelve met e primeur vo de verhaallyne. De blog stoptige ip 29 meie 2011. D' acteurs van *Thuis* doen dikkels mee an externe projectn. Zo zettn ze nunder joarliks in vo de show *Kom Op Tegen Kanker*, addn ze e motorwedstryd teegn d' acteurs van *Familie*, en zongn ze in 2010 t'ope met acteurs uut *F.C. De Kampioenen* in *[[w:nl:Peter Live|Peter Live]]*.

In september 2009 kwam Braam Verreth by de vaste ploeg om de rolle van Franky Bomans over te pakkn van Josip Koninckx. Da kwam deur de wettn ip kinderarbeid die 't stief moeilik miekn vo Josip om mêer te speeln, en omdan de schryvers nieuwe verhaallynn wildn ountwikkeln. In 2011 ountdekte Franky dat 'n homo wos. Loater kwam 't personoage d'rachter da j'em eigentlik e vrouwe voelde, en sinds 2016 goat et personoage deur 't leevn lik Kaat, e rolle die loater wierd overgepakt deur Leen Dendievel. Met die verhaallyn'n speelde de soap gelyk in ip 't diversiteitsproject van zender Eén (zo wierd Ann idder ôok ol lesbisch). 

De 3000ste ofleverienge (ôok de sizoensfinoale van sizoen 16) wierd e fêestelikke dubbelofleverienge ip 27 meie 2011, woaby dat e wedstrydwinnoare 't programma mochte ankoendign en er e boek en gezelschapsspel wierd uutgebrocht. 't Wos ôok de latste ofleverienge me Braam Verreth; vanaf ofleverienge 3001 wierd de rolle van Franky overgepakt deur Jef Hoogmartens.

## Titelsong en Intro's
Elken ofleverienge van *Thuis* begunt met e begin-generiek (intro), weirk in da d' ôofdpersonoages getoogd wordn t'ope met d'n titelsong. Deur de joarn heen zyn zowèl de beelden lik 't liedje verschillige kêers veranderd.

* **Sizoen 1 - 2 (1995-1997):** D' êeste generiek a e typische joarn '90 structeure. De personoages woarn in nunder nateurlikke omgevienge toet dan ze subiet de camera ipmerkten. 't Beeld bevroor, en under vôornoame t'ope me de vulledige noame van d'n acteur kwaam in beeld. D'n êesten titelsong, *Daar is thuis*, wierd gezoengn deur Isabelle A. (Tekst: Mary Boduin, Muziek: Georges De Decker).
* **Sizoen 3 (1997-1998):** D'r wierdn archiefbeeldn gebruukt in plekke van nieuwe opnoames, teegn een achterground van de gemêente Ternat. De zangeresse wos nu Karen Moeremans, de dochter van *Thuis*-acteurs Janine Bischops en Walter Moeremans. 't Liedje bleeft *Daar is thuis*.
* **Sizoen 4 - 5 (1998-2000):** Promotiefoto's van de personoages (per twêe getoogd) wierdn geprojecteerd ip een oof-transparante gazettn-achterground. De intro veranderde elke vuuf ofleveriengn om te passn by de actuele verhaallyn'n. 
* **Sizoen 6 - middn 10 (2000-2005):** D'r kwam e nieuw logo en e nieuwn titelsong: *Je bent thuis*, gezoengn deur Gene Thomas en Wendy Bellens (Tekst: Winnie Enghien, Muziek: Wim Claes). Acteurs kwoamn alternerend links en rechts in beeld, zounder de vôornoame van nunder personoage.
* **Middn Sizoen 10 - 12 (2005-2007):** Oen de zender TV1 in januoari 2005 veranderde noa Eén, wierd ôok de generiek vernieuwd. D'r kwoamn roze, gêle, rôo en oranje panêeln met ip 't ende e groepsfoto. 't Liedje wierd herwerkt en nu gezoengn deur William Reven en Chantal Kashala.
* **Sizoen 13 - 14 (2007-2009):** Vôor d'n êeste kêer kwoamn er ôok jounges en by-personoages (lik Franky, Lowie en Britney) in de generiek, verwerkt in sfeerbeeldn woaruut da subiet twêe willekeurige actheurs ipdookn. De muzikoale invullienge wierd hêlegans veranderd noa *Nergens beter dan thuis*, gezoengn deur Peter Evrard en Sofie Van Moll (Tekst: Frank Dingenen, Muziek: Will Tura en Steve Willaert).
* **Sizoen 15 - middn 19 (2009-2014):** De liedjestekst wierd e stikstje korter gemakt. In beeld zagen we elk personoage apart een activiteit uutvoern, binst da nunder noame up e schune balke in e verschillige kleur stound.
* **Middn Sizoen 19 - 24 (2014-2019):** Begunn'nde by ofleverienge 3500. 't Concept bleeft gelykoardig, moa de vôornoamn wierdn vele groter in beeld gebrocht. D'r kwam ôok e nieuw liedje: *Je bent thuis*, geschreevn deur Roel De Meulemeester en Guy Balbaert, en gezoengn deur Sonny Vande Putte en Stefanie De Meulemeester.
* **Sizoen 25 - 30 (2019-2024):** D'n titelsong wierd *Ik ben thuis*, e nummer uut de penne van Miguel Wiels en Niels Destadsbader, in e zangversie van Raf Van Brussel.
* **Sizoen 31 - nu:** E drastische veranderienge met 't nummer *Bij jou voel ik me thuis* (gezoengn deur Maksim Stojanac en Niels Destadsbader). 't Klassieke concept woaby dat elken acteur een eign, individueel shot krêeg ip 't scherm wierd losgeloaten. In plekke doarvan stoan d' acteurs in groepkes per segment, met nunder noamn los in beeld. Vôor d'n êeste kêer in joarn is er were moar êen vaste versie van de generiek.

### Overzicht

## Verhaallyn'n

### Sizoen 1 (1995-1996)
Achter da Jenny Verbeeck d'rachter komt da eur vint, Frank Bomans, eur idder bedroogn eit — deze kêer mè Simonne Backx — trekt ze mè nunder dochter Bianca in by in de villa van dokteur Walter De Decker. Walter weunt doa mè zyn twêe jounges: dokteur Ann en Tom, e rechtenstudent met e nogol losbandig leevn. Walter is ôok vôorzitter van de road van besteur van een ouderen-t'uus. J' ountdekt da d'n directeur van 't rustuus, Karel Briers, andêeln eit in e farmaceutisch bedryf van ene Vergucht, die te diere medicamentn verkoopt an de vôorzienienge. Erger nog: de medicamentn wordn omme-gewisseld, woardeure da de beweuners blienkelienks lik proefkeunens wordn gebruukt. 

Ann eit e reloatie mè John De Brabander, toet da ze te weetn komt dat 'n ol getrouwd is. Ze is d'r 't herte van in, probeert eur eign van kant te moakn en vertrekt loater vo onbepoalden tyd noar Itoalië. Oewêl da Walter nog olsan getrouwd is mè Marianne Bastiaens, weunn ze apart. Marianne komt vele over de vloer, en ze kiezn d'rveur om nie te scheidn vanweuge erfeniskwesties. Walter krygt e boontje vo Rosa Verbeeck, moa binst e reize noa Parys beseft 'n da zy nie zyn grôte liefde is en begunt 'n e kortstoundige romance mè Jenny. 

Rosa is vrie teegn d'n êeste moat van eur dochter Peggy: Bennie De Taeye, een an drugs versloafdn doaklooze. Loater begunt Peggy e reloatie mè Robbe. T'ope mè Tom en Steven start Robbe e project vo studentn-vilo's te vereurn. Ze werkn doa vo t'ope met Ingrid Michiels, een advertensje-ountwerpster die getrouwd is met beeldhouwer Harry Moeyaerts. 't Project wos nôois echt e succes. Êen van de bykans-blunders wos oen da Steven Vergucht in 't geniep overtuugde om nunder te sponsorn. 't Project stoptige uutendelik oen d'n eigenoare van de stoageplekke em terugetrok. 

Achter d'n ounuutverwachtn dôod van eur partner Pierre, trekt Florke ('ons moe') in by eur zeune Frank. Z' is vastebeslootn vo 't uwelik van Frank en Jenny te reddn en Simonne buutn te smytn, moa ze verandert uutendelik van gedacht. Bianca begunt uut te goan mè Neil Feyaerts, die eur loater verkracht en in d'n bak vliegt vo 't dealn van drugs. Ze verhuust noa Groningen om vodder te studeern. 

Luc Bomans, die e spekknwiengeltje oopnoudt in New York, kêert achter e verduustrienge van 19 joar were noa België voor e bezoek van twêe weekn. Je verzwygt da j' uut mekoar is met zyn vriandinne en van plan is om in België te bluuvn. Frank is nog olsan kwoad over Luc zyn vertrek idder, surtout omda Luc 200.000 Belgische frank ad ofg'oald van nunder loodgietersbedryf, woardeure da Frank e bitje loater failliet gienk. Vroeger in de reekse verloor Frank zyn werk omdan 't em te vele ofwezig wos deure van den drank. Je wierd were angenoomn achter da Simonne met d'n eigenoare, Robert Vercammen, gienk goan klappn. Loater verliest Frank zyn werk olwere oen dat 'n de pôorte van 't bedryf a toegedicht binst e stoakienge. Robert eist mêer of 500.000 Belgische frank schoadevergoedienge. Simonne lat d'rachter an Florke verstoan da ze me Robert gesloapn eit vo Frank d'n êeste kêer zyn job were te geevn — en da ze da gerust nog e kêe wilt doen. 

Peggy begunt e zoektocht noar eur biologische voader, moa Rosa probeert eur teegn te werkn. Oen Rosa d'rachter komt da eur zuster e reloatie eit mè Walter, krygt ze e zenuwinzienkienge. Peggy peist da Luc eur voader is. Luc gift toe dat 't zou kunn'n, moa da Rosa uutslutsel moe geevn. In de sizoensfinoale is Rosa overmand deur emoties en verklapt ze da Frank Bomans eigentlik Peggy's voader is. Frank komt te weetn da Simonne een affaire a mè Robert Vercammen. Oewêl da Simonne 't ountkent, sloat Frank Vercammen up zyn ôofd, woardeure da die roerlôos bluuft liggn.

### Sizoen 2 (1996-1997)
Robert Vercammen ligt in 't zyknhuus met e schedelbreuke en ligt in coma. 't Nieuws over Peggy's biologische voader lekt uut. Verschillige menschn zoekn nunder revanche: Luc, die Frank de schuld gift da t'n "zyn Leontien eit ofgepakt", legt e valse verkloarienge of an de poliesje over wuk datter in 't echt is gebeurd oen Frank Robert sloeg. Leontien, Robert zyn dochter, is ôok verbitterd, omda ze idder e reloatie a mè Frank, die j'eit ofgebrookn vo Jenny. Jenny, ip eur beurt, eist e fikse alimentoatie en de uutkôop van 't uus. Luc ziet loater of van zyn wraak oen t'n d'rachter komt da Robert geheugenverlies feynst voor in de rechtbank geld van Frank te kunn'n eisn. Da ku wel nie beweezn wordn, omda Robert veroungelukt in een auto-accident. Frank wudt verôordeeld toet zesse moandn prisong, moa wudt achter viere weekn ol vrygeloatn omdan de gevangenissn te vul zittn.

Ann krygt e boontje vo Lou Sevenants, eigenoare van Ter Smissen — e manege met een hotel-brasserie — moa komt te weetn dat 'n getrouwd is mè Veronique, e vrouwe me schizofrenie. Harry pakt Pieter-Jan ounder zyn vleugels, e joungen woarvan da zyn familie in geldnôod zit. Je vertruuwt de joungen toet da zyn appartemènt over'oop wudt g'oald en Pieter-Jan verdwynt. De gestooln stikkn wordn loater in 't verduuk voundn in de stalliengn van Ter Smissen, en Benny blykt de medeplichtige van Pieter-Jan te zyn. Om de bewyzn te vernietig'n, stikt Pieter-Jan de stalliengn in brande, moa je sterft achter dat 'n zyn eign a binn'ngeslootn. Benny werkt t'ope met e poliesje-inspecteur vo e drugsbende ip te rolln in ruil vo vrysproake. Oewêl da de bende wudt gepakt, brèkt de poliesje nunder belofte en Benny vliegt d'n bak in.

Tom wudt de manager van zangeresse Rebecca, Benny zyn zuster. In e pogienge om eur bekender te moakn, lekt hy een uutdoagende foto van uut eur verleden lik stripteuse noa de pers. Florke begunt e reloatie mè Roger, e ryke vint. Intusschn ein Harry en Ingrid miserie om e kiendje te krygn. Ingrid gift eur eign de schuld vanweuge een abortus in 't verleedn, toet da Harry ountdekt da zyn sperma van slichte kwaliteit is. Da zörgt voor e grôte crisis in nunder reloatie. Ingrid begunt een affaire mè François Chevalier, e hotelmanager, en grakt in verwachtienge. 

Charles Bastiaens — ôok gekend as Carlos — kêert were uut Belize. J' is seropositief en wilt de band mè zyn jounges Sarah en Frederik erstelln. Zyn ex-vrouwe Marijke eit de jounges wel ipgekwêekt met de leugne da eur udige vint nunder biologische voader is. Tom bedinkt e plan woardeure da Carlos zyn jounges kan zien voorn dat 'n were noa Belize vliegt. Ann beslist om mè hem mee te goan ip vakanse. 

Marianne en Walter goan ip e romantisch weekend noa de Belgische kust, woa da Walter een êssenbloedienge krygt en sterft. Rosa erft zyn cottagètje in d' Ardenn'n en e weirdervolle familie-collier, wuk dat de boasis legt voor e joarenlange vete tusschn eur en Marianne. Luc kêert were noa de Verênigde Stoatn vo zyn andêeln in de spekknwiengel te verkôopn, moa ne kêe dat 'n doa is, belt 'n noa Rosa vo te zeggn dat 'n vele langer goat bluuvn of da gepland wos. Peggy viendt werk by Club Med lik peirden-instructrice en verhuust t'ope mè Robbe noa Barcelona. In de sizoensfinoale verkracht Neil Bianca obnieuw in e koamer in Ter Smissen. Eur geschrêeuw wudt g'ôord deur Jenny, die na boovn lopt en de deure forceert. Frank — die bezig wos met e roundergroundse woaterleidinge te moakn in de stalliengn — lopt ôok na boovn. Neil wudt bewustelôos gesleegn en ligt up de ground met e zwoare schedelbreuke.

### Sizoen 3 (1997-1998)
Neil is dôodgesleegn met e stomp vôorwerp deur Jenny. Zy en Frank begroavn 't lyk in de grachte van de roundergroundse woaterleidinge. 

't Blykt da Veronique ol psychische probleemn a nog voorn da ze Lou lêerde kenn'n, en d'r wos zelve e moment da ze eur broere a gestookn met e mes. E poar joar idder a Veronique e dôodgeboorn kiendje gekreegn omda Lou nie rap genoug reageerde oen ze zei da ze de baby nie mêer voelde beurgn in eur buuk. Sinds ton gift ze Lou de schuld van olles dat er mis goat. Eur mentoaln toestand goat nog vodder achteruut: ze vermôordt e katte en probeert zelve Lou te vermôordn mè Haldol. Achter da latste incident wilt Lou scheidn en kiest 'n voor e leevn mè Ann; ze verhuuzn tegoare noar 't buutnland. Werner begunt te werkn lik kok in Ter Smissen zoda t'n vo zyn zuster Veronique ku zörgn. Veronique wudt "gezound" verkloard nadat ze moandelikse inspuutiengn krygt, moa eur toestand verslichtrt were oen Werner e poar moandn loater lat weetn dat 'n weggoat om zyn oude job lik kok up e cruiseschip were ip te pakkn.

Dokteur André Van Goethem - die idder vo Dokteurs zounder Grenzn werkte - begunt in de praktyk van Ann, moa kêert were noar Afrika achter dat 'n e brief krêeg van e vriandinne. Da makt Marianne, die verliefd wos ekommn ip em, hêlegans over eur toeren.

Luc sloagt d'rin om zyn andêeln te verkôopn vo zesse miljoen Belgische frank, moa 't geld wudt gestooln deur Bennie, die spoorlôos verdwynt. Poliesje-agent Fernand eit de mêeste moeite om zyn drie puberjounges ip te kwêekn: Kristoff is betrapt by een inbrake en pakt ecstasy, Joeri eit een accident g'ad met de gelêende brommer van Frederik en de twêe zyn d'rachter vyandn gewordn, en Eva eit e reloatie mè Frederik. Achter da Fernand zyn voader sterft, verkoopt 'n zyn uuzn, woarounder 't uus da Rosa eurt voor eur kapsalong. Marianne zyr eur kanse vo revanche en kopt 't pand, moa deure van de Belgische wettn ku ze Rosa nie buutn smytn toet da 't udige eurcontract oflopt. Doarom begunt Marianne met ollesoortn pesteryen, in d' ôpe da Rosa failliet goat of zelve beslist vo weg te goan.

De roddeltoante Liliane eit e boontje vo Fernand en begunt te werkn lik zyn couisvrouwe, moa j' is nief geïnteresseerd. Felicienne, de nie zo snuggere couisvrouwe van Marianne, kopt e weirdeloos schilderytje vo 32.000 Belgische frank. Harry ountdekt e n'ander schildery ounder 't doek, en da werk blykt e poar miljoen Belgische frank weird te zyn.

Leontien sloot e deal mè François in e zaakje round illegoale sigarettn. Oen de douane doar lucht van krygt, verdwynt François zounder e spôor achter te loatn. Tom komt met de woarheid over de biologische voader van Frederik en Sarah noa buutn. Rebecca stopt met eur job lik professionele zangeresse en begunt te werkn lik prostituee.

Ingrid bevalt van e dochter, Clio, moa 't kiend wudt gekidnapt deur e gêestelik zieke vrouwe. Deur stom toeval ountdekt Veronique de doader. Harry en Ingrid begunn'n were met nunder reloatie.

Oen Frank d'rachter komt da Simonne is gestopt mè anticonceptie omda ze e kiend wilt, lat 'n in 't geniep e vasectomie uutvoern omdan 't em ol twêe grôte jounges eit. E bitje loater blykt da Simonne in den tusschentyd toch in verwachtienge is gerakt.

't Lyk van Neil wudt gevoundn en inspecteur Tibbex start een ounderzoek. De zoake komt vôorn by 't Hof van Assisn. Peggy en Robbe kommn were omda ze getuge is. Ze brèkt eur reloatie mè Robbe of, ounder andren deure van zyn snobisme. Veronique wudt gehypnotiseerd vo eur te loatn erinnern wuk datter gebeurd is de nachte van de môord: eur versie klopt. Veronique wos in eur koamer, z' ôorde 't geschrêeuw van Bianca, Jenny lopt de trappn ip, probeerde de deure oopn te doen, liep noa beneen, riep teegn Frank, liep were noa boovn, a de deure oopn, d'r wos getrek en gesleur, en ton wierd olles stille voorn da Frank boovn kwam. Loater dien avend a ze Frank en Jenny e zwoare zak zien droagn. 't Wudt ôok dudelik woarom da Veronique die erinnerienge a weggestookn: lik kiend wierd ze fysiek mishandeld deur eur moedre. Eur moedre sloot eur eign ip achter d'n dôod van eur vint en zörgde nie mêer voor eur jounges. Z' wos er zelve van overtuugd da eur vint an e herteanoanvol was gestorvn deur de schuld van Veronique. Lik achtjoarige vound Veronique eur moedre die eur eign a verhangn. Deen avend van de môord erbeleefde ze de gebeurtenissn uut 't verleedn. Eur getugenisse wudt ip vroage van de procereur geschrapt omda den hypnose nie wierd uutgevoerd deur e forensisch arts en omda Veronique de twêe gebeurtenissn deure mekoar smeet. Vôgns de procereur moe 't incident wordn anzien lik môord mè vôorbedachtn roade: de nachte van de môord woarn ollêne Frank, Jenny en Bianca ip Hof Ter Smissen. Z' ountdekten da Neil e koamer a geboekt. Bianca, Jenny en Frank paktn nunder kanse om Neil in zyn koamer te vermôordn, in de grachte te begroavn en ol de bewyzn te vernietigen. D'n advocoat van de verdedigienge kan de jury d'rvan overtuugn da 't hêle veroal van de procereur gebaseerd is ip ounbeweezn anveirdiengn, en Frank, Jenny en Bianca wordn vrygesprookn.

### Sizoen 4 (1998-1999)

't Sizoen begunt lik een epiloog: e fêeste ip Ter Smissen. E voice-over legt uut wuk datter tusschn 't ende van 't vôrige sizoen en nu — wa datter e poar moandn loater is — gebeurd is. Simonne is bevolln van e zeune genaamd Franky. Peggy is gestopt met eur werk in Spanje en eit nu e reloatie mè Kristoff. Z' is were begunn'n werkn in de stalliengn van Ter Smissen. Dankzy eur getugenisse in de rechtbank is Veronique begunn'n met 't verwêrkn van eur jeugdtrauma. Tom is verhuusd noa Londn vo vodder te studeern, binst da Dré werekêerde. In 't vôrige sizoen têeknde Leontien een exclusief verdêelcontract mè Vivaldi, een Itoaliaans bedryf da design badkoamermeubels makt, woardeure da Sanitair Vercammen Vivaldi-productn kost verkôopn an nunder klantn. Nu is Luc d'n "Benelux managing director" gewordn, wa datter e dochteroundernemienge van Vercammen is.

Luc ka Frank overtuugn om vo Vivaldi te werkn ounder zyn toezicht. Zyder en Leontien goan noar Itoalië voor 't fabriek te bezuk'n. Frank goat noar e Belgisch café dat in andn is van Bennie. Bennie gift Frank êen miljoen Belgische frank smeergeld om em te loatn zwygn. Yves, e galante vint, begunt te werkn lik coiffeur in 't salong van Rosa. Leontien komt Jean-Pierre De Ruyter teegn, een antiekverkôper. 't Is redelik dudelik da hy en Dré mekoar kenn'n, oewêl dan ze 't olletwêe ountkenn'n. Kristoff gift in 't verduuk ounderdak an Bart, e lid van de jeugdbende woa da Kristoff idder ôok in zat. Bart steelt 't spoargeld van Joeri da t'n in de frigo ad weggestookn. Kristoff wilt da Bart 't werebetoalt, moa Stanny - d'n kopman - wilt da ollêne moa doen as Kristoff were by de bende komt.

### Sizoen 5 (1999-2000)
### Sizoen 6 (2000-2001)
### Sizoen 7 (2001-2002)
### Sizoen 8 (2002-2003)
### Sizoen 9 (2003-2004)
### Sizoen 10 (2004-2005)

### Sizoen 11 (2005–2006)
Achter e lange periode van twyfel wudt ountdekt da Robert Swerts de seriemôordenoare en verkrachter is, en je wudt g'arresteerd. Renzo Fierens vliegt ôok den bak in vo 't dealn van drugs. Dokteur Geert Smeekens pakt de plekke van Michael Bastiaens in de dokteurspraktyk t'ope met Ann De Decker over. Jenny Verbeeck – Van Goethem kêert were van 't zuudn van Vrankryk, binst da Eva Verbist en Nandje Reimers vertrekkn deure van Nandje zyn leukemie.

### Sizoen 12 (2006–2007)
Eva begunt e reloatie mè Maarten, die juuste lik zyn broere (en heur vôorige vint) Jan enorm jaloers en g'obsedeerd blykt te zyn. J' vermôordt zyn moedre Mathilde, omda ze Eva a vergiftigd vo teegn te goan da z' uut 't land gienk trekkn, en zyn voader oen die d'rachter kwam. Maarten pakt ôok de welnesszoake van Werner (zyn rivoal vo de liefde van Eva) over. Femke ountdekt da Maarten d'n kwoadndoender is en ze woarschuwt Werner. Maarten biendt Eva echtewel vast in nunder uus en stikt 't in brande, zodat hy, Eva en eur zeune Nandje tegoare in d'n dôod zoun kunn'n zyn.

### Sizoen 13 (2007–2008)
In da sizoen kwoamn Sonja en Ludo De Backer, de ouders van Dorien, d'r by. E bitje loater in 't sizoen wierd notarisse Peter Vlerick, gespeeld deur Geert Hunaerts, g'ïntroduceerd lik e moat van de familie Bastiaens. Intusschn eindigde de drie-ofleveriengn deurende gastrolle van Lien Van de Kelder, moa z' ad ol 't plan vo were te kêern lik Sofie Bastiaens ip 21 november 2007. An 't ende van 't vôrige sizoen wierd Kristin Arras eur personoage Mathilde Reimers vermôord en uut de reekse geschreevn.

### Sizoen 14 (2008–2009)
De dochter van Eric en Martine, Sofie, is verdweenn. Z' is vo 't latste gezien up een uweliksfêeste. Eur lyk wudt loater gevoundn en er komt e poliesje-ounderzoek. Nancy probeert dudelik te moakn da Femke eur nieuwn minnoare, Mike, eigentlik Femke's voader is. Mike probeert Nancy te vermôordn, en Femke verdinkt Mike d'r van da t'n de môordenoare van Sofie is. Mike stalkt Femke en wudt totoal ounverwacht neregestookn deur Erik, die loater vrygesprookn wudt van môord. Femke accepteert d'rachter een erfenisse die Mike achterliet, en ze wudt verliefd ip Peter.

Leo makt e slichte investerienge en wudt ipgelicht deur Mike, moa Femke elpt 't geld were te krygn. Dorien wudt verliefd ip eur klasgenôot Jonas, wuk da eur uwelik mè Sam in gevoar briengt. Sam en Dorien verhuuzn loater noa Lanzarote om eur droom te vôlgn. Waldek wudt verliefd ip Kris, moa z' wyst em of achter e passjoneel weekendtje.

Peggy komt were voor een abortus te loatn doen, moa goat t'akkôord dat Ann 't kiend goat adopteern. Jenny's dochter, Bianca, goat trouwn mè eur jeugdliefde, Tom De Decker. Tom is overgevloogn vo e niere te dounêern an zyn zieke moedre, Marianne, en Peggy verklapt da Tom de voader is van eur kiend, Sandrine. Omda ze 't uwelik van Tom en Bianca nief wilt kapotmoakn, vertrekt Peggy. Moa Bianca bloast de trouwplann'n uutendelik toch of en begunt e reloatie mè Mo.

Waldek stopt mè zyn job en Luc vertelt Rosa over zyn affaire, woardeure da ze beslist vo te scheidn. Cois en Julia trouwn en goan up huweliksreize. Katrien en Paulien beslissn van e fêeste te geevn, moa nunder voader verbiedt het; ze drougeern em woardeure dat 'n in coma sukkelt.

### Sizoen 15 (2009–2010)
D'r is e ruuzje over de voogdy omdan Tom en Peggy alletwêe nunder baby willn oudn. De rechtbank beslist dat Ann d' adoptiemoedre van Sandrine goat zyn.

Eddy probeert de deportoatie van Jelena teegn te goan deur e vals uwelik te feynzen, moa dat mislukt. Z' vroagt an Waldek vo 't ôok te probeern, en de twêe wordn verliefd. Oen Joery dat ôort, vroagt 'n an Eddy om Waldek in een auto-accident te vermôordn, moa Eddy rydt per oungeluk Mo en Bianca an.

Herman, een ex-minnoare van Simonne, komt of mè zyn zeune Bram. Bram is nogal ipstandig, toet da Herman ziek wudt. Simonne wudt verliefd ip Herman, die uutendelik sterft. Z' a beloofd an Herman om vo Bram te zörgn toet da j' vulwassen was, moa Frank is d'r absoluut nie content mee oen Bram by nunder inkomt.

### Sizoen 16 (2010–2011)
Vôorn zyn dôod vertelt Herman an Frank woa da zyn zeune Bram 50.000 euro an zwart geld kan viendn, moa Frank oudt 't geld voor em eign. Franky en Simonne kunn'n Frank overtuugn vo Bram 't geld in andêeln te geevn, moa deur e ruuzje verandert Frank van gedacht en steekt Bram hem nere. Franky pakt de schuld up em en zit e poar weekn in de jeugdgevangenisse. Loater komt an 't lucht da Franky da dêe omdan t'n e reloatie wilt mè Bram. Franky wudt deur zyn voader verootmoedigd en verstootn omdan 't em homo is.

Rosa pakt ofstand van eur ex-vint Waldek deur achter Luc an te goan, en ze wordn verloofd. Ze voelt eur wel compasje vo Waldek, die nie over d'n dôod van Jelena g'rakt. Uutendelik komt ze nie ipdaagn up de trouwfêeste, en kiest ze d'rveur om by Waldek te zyn.

Femke eur zoake is bykan failliet. Raffael, die beweert dat 'n eur oalfbroere is, verhuust noa België en wudt verliefd up Femke. Femke wyst em af, woarip da Raffael hotel Ter Smissen in brande stikt binst 't trouwfêest van Rosa en Waldek. Tegoare in d'n zesten tyd krygn Luc en Freddy ruuzje over 't steeln van andêeln van Sanitechniek voor verzekeriengsfraude; Freddy dreigt vo noa de poliesje te goan, moa Luc sloat em teegn e toafel woardeure da zyn nekke briekt.

Paulien grakt in verwachtienge en Bram verandert e poar kêers van gedacht, moa j' concludeert dat 'n gin voader wilt zyn en da Paulien een abortus moe loatn doen. Paulien is over eur toeren en verklapt an Simonne da 't eigentlik Bram wos die Frank a neregestookn. Doarip goat Frank noa Bram vo ruzje te moakn.

Tom en Peggy kopn de loft van Femke, moa die moe zwoar gerenoveerd wordn. Ze bluuvn by Marianne logeern, oewêl da Peggy eur nie ku verdroagn. Loater wudt beknd da Marianne Sanitechniek betoald a vo de werkn vul expres te vertroagn.

### Sizoen 17 (2011–2012)
Marianne wudt schuldig bevoendn an de brand in hotel Ter Smissen en d'n dôod van Freddy. Ze moe e stief grôte somme betoaln an Rosa en an de zeune van Freddy.

Raffael zet zyn stiekeme liefdesaffaire mè Femke vodder. Oen Femke in verwachtienge grakt van Peter, doet Raffael lavas (maggikruud) in eur teetn vo een miskroame te forceern. Dokteur Ann verwittigt de poliesje, Peter gift Femke de deure uut en Raffael wudt in de psychiatrie gestookn. Peggy stopt eur reloatie mè Tom achter dat 'n probeerde van Robin te kidnappn. Loater begunt ze uut te goan mè Peter, wuk da zowèl Femke lik Tom nief geiren zien. Tom begunt e reloatie mè zyn secretaresse Lynn, binst da Femke in een depressie sukkelt en versloafd grakt an drugs.

Rosa en Jenny startn e bed and breakfast, en z' eirn under d'rom vo 't ôorsprounkelikke imoago van e parendeclub kwiet te groakn. Leo verplatst zyn taxibedryf; j' wudt verliefd up Jenny en oen t'n da an zyn vriandinne Yvette wilt vertelln, krygt ze een êsseninfarct. E poar tyd loater wudt Yvette achterdochtig en makt ze 't uut me Leo.

Fien en Jens ein ruuzje en ze vertrekt. Eur DNA en e n'ôorbel wordn gevoundn in 't appartemènt van Guy, en Guy vertelt an Julia dat 'n Fien in een ipwèllienge eit vermôord. In de rechtbank overtuugt Tom d'n rechter da Fien is gestorvn an een erfelikke herteziekte, woardeure da Guy wudt vrygesprookn. Omdat 'n Fien moa nie kan vergeetn, beslist Jens van weg te goan.

De reloatie van Franky mè zyn nieuwn vriend, Tibo, lopt gevoar oen Tibo d'rachter komt da Franky in 't verleedn is neregestookn. Ze beloovn van gin geheimen mêer te ein vo mekoar, moa Tibo verzwygt dat 'n e vuuftienjoarige dochter, Jana, eit die by eur lesbische moedre Ellen weunt. Franky is in shock, moa vroagt loater an Tibo om mè hem te trouwn, oewêl dat 'n in 't geniep weet da Jana verliefd is ip Bram.

Mayra trekt in by Ann en begunt e juwêelzoake, moa eur stock wudt gestooln deur Kasper, de zeune van Rosa en Waldek, die in 't kryt stoat by crimineeln. Marianne's vint Geert bluuft Mayra's voader David uutnôodign, en Marianne beseft da ze e boontje eit vo David. Eddy kêert were en achter dat 'n mè succes vôo de leute bier eit gebrouwn t'ope mè Frank en Waldek, kopn ze e brouwerey mè Geert en David lik investeerders.

Ip de trouwfêeste van Franky en Tibo wordn de cadeaus gestooln deur Kasper. Marianne en David duukn t'ope d'n beddn in, woar da David een êsseninfarct krygt. Jana en Bram wordn deur Tibo betrapt in bedde. Simonne makt ruuzje mè e zoate Frank en wudt anereên deur een auto, bestuurd deur Femke, die gin stêek gezien eit.

### Sizoen 18 (2012–2013)
Kasper bringt 't gestooln geld na de criminele organisoatie. J' viendt Simonne die met een êssenletsel ip de ground ligt. Peggy lêent Kasper geld vo de diefstal te verduukn. Femke wudt oundervroagd deur Tim, moa j' makt e procedurerefoute; likwel is Femke vastebeslootn vo eur verantwôordelikheid te pakkn. Z' olt e zwoare boete en moe eur loft verkôopn. Ze trekt in by eur moedre, moa achter e ruuzje mè Eddy weunt ze toet nader order by Tim.

De criminele organisoatie verstopt drugs in de B&B. Sandrine, die peist da 't suker is, wudt in oalerhaaste noar 't zyknhuus gebrocht. Ann trekt 't bezoekrecht van Peggy in na d'anleidienge van 't accident. Loater gyselt Guy Sandrine, Mayra en Marianne, wuk da Peggy gebreukt lik een argument da 't uus van de dokteur gin krumel veiliger is.

Peggy kopt e pepperspray oen ze ôort da verkrachter Axel is vrygeloatn, en ze gebruukt 't ip nen inbreker in eur bistro. D'n inbreker, Kasper, volt nere en sterft. Doarachter beslist Peggy vo eur bistro te verkôopn. Franky en Jens kopn 't gebouw up en oopnen d'r een illige pub.

Oen Geert d'rachter komt da zyn vrouwe Marianne met David in bed is gedookn, wilt 'n scheidn en lat 'n de praktyk achter, en wudt 'n vervangn deur Judith. David wudt ountleegn by de brouwerey, die biekans failliet goat zounder zyn know-how, en wudt verkocht. David verhuust, oewêl da Marianne weigert om met hem mee te goan. 
Luc is in shock deur d'n ounuutverwachte komste van zyn 16-joarige zeune, Lowie, van wien da zyn moedre is gestorvn. Lowie begunt e reloatie mè Jana, die te weetn komt da ze in verwachtienge is van Bram. Teegn eur gouste pakt Franky contact up mè Bram, die werekêert, en Jana kiest er uutendelik vôorn om by Bram te bluuvn. Lowie belandt in 't zyknhuus achter bingedrinken en beweert vul leugens da Franky em alcool eit gegeevn in de pub. Franky en Jens krygn e klêne boete omdan d'r te winnig bewyzn woarn.

Yvette verbrandt eur handn en verhuust noar e rustuus woa da eur koamergenôte Madeleine, die geheugenverlies en sukerziekte eit, weunt. Den êne dag vergeet Ann e protocol wuk dat ertoe leidt da Madeleine sterft an een overdozies insuline, en Ann heur dokteurslicensie wudt vo drie moandn in'etrokkn. Geert kêert tydelik were na de medische praktyk.

Eddy en Frank installeren valse productn binst dan ze de goeie stikkn ip 't internet verkôopn. Eddy smoort Luc ommesoam voor in de fraude mee te stapn. Êen van de stikkn wos e boiler die in de B&B wierd g'ïnstalleerd, woardeure da Jana flauwvalt van e CO-vergiftigienge en een miskroame krygt. Eddy wudt gepakt, Frank gift zyn eign an, moa Luc feynst dat 'n van gin toetn of bloazn wiste.

Tom probeert Judith te verleiden, wuk da zyn ex-vriandinne Lynn abzeive nie goe viendt. Lynn vertelt an dokteur Judith da ze deur Tom verkracht is. Lynn eur voader beweert dat 'n Tom ku reddn oen Marianne mè hem wilt trouwn, wuk da ze uutendelik anveirdt. Oen Lynn d'r lucht van krygt, trekt ze eur beschuldigienge were in, woardeure da de deal an diggeln volt.

Frank en Eddy wordn ounder vôorwoarden vrygeloatn en willn Luc e gôei rammelienge geevn. Lowie is kwoad ip Luc omdan t'n a geloogn over nunder verleedn. Jana, Tibo en Bram zyn razend oen datter bewyzn boovn woater kommn da Luc idder altyd van de fraude afwiste. Iedereên is stief tôpe ip de trouwfêeste van Peter en Peggy, moa oen ze de kerke uutkommn, viendn ze inens e bewustelôze en zwoargewonde Luc.

### Sizoen 19 (2013–2014)
Luc overleeft, en Jana, Tibo en Bram beken'n olledrie da zyder de môordpogienge ein gepleegd. Uutendelik bekent Lowie en j'oalt 't woapen boovn. Luc deunt zyn eign zeune gin proces an, woardeure da Lowie ollêne moa taakstraffe in e bibliotheke krygt. Oewêl da de rechtbank bepoalde dat 'n by Luc moeste bluuvn, weunt Lowie by Julia; j' voelt em bedroogn oen t'n d'rachter komt da Luc en Julia were tegoare zyn, moa ze leggn 't by azen 't em inziet da ze 't mênen me mekoar. Frank en Eddy wordn vrygesprookn in de fraudezoake achter da Luc toegef da t'n nunder a geforceerd.

Tibo wudt ountleegn achter dat 'n probeerde vo Luc te versmôorn; je vertrekt t'ope mè Franky, die d'n pub in andn van Bram lat. Loater vertrekt Bram uut 't land; Jana wilt met em mee, moa j' gakt in 't geniep weg zoda ze eur middelboar zou kunn'n ofmoakn.

Jens begunt gitoarlesse te geevn an de veertienjoarige Emma, die e boontje voor em eit. Oen Jens dudelik makt dat 'n gin interesse eit, lat Emma eur moedre de verkêerde conclusie trekkn, woardeure da Jens g'arresteerd wudt vo pedofilie. Jens wudt vrygesprookn en Emma verhuust noa eur voader.

Frank begunt te werkn by e klusjesbedryf woa dat e flauw grapke van zyn collega's Adil en Toon leidt toet zyn elektrocutie. Toon wudt ountleegn en krygt werk by 't nieuwe teambuildingbedryf van Luc, en wudt loater overgeplatst noa De Kabouters.

Tim komt te weetn da Femke in verwachtienge is. J' oudt eur teegn an e trouwfêeste vor een alcoolcontrole en betrapt eur ip de schendienge van eur vôorweirdelikke vrylatienge. Loater wudt Femke, nog olsan in verwachtienge, vrygeloatn. 't Blykt da Peter de voader is, en je lat zyn vrouwe Peggy achter vo by Femke te goan weun'n. Femke bevalt van e zeuntje, Lucas. Oen Jens verhuust, pakkn Paulien en Femke de pub over.

Mayra wilt ôok e kiend, en zy en Ann overtuugn Kurt om spermadonor te zyn. J' bedinkt em echter oen da openboar bekend wudt. In eur obsessie eit Mayra seks mè verschillige vintn, en ip e nachte wudt ze verkracht deur Kurt. Waldek lat Kurt stoppn, en e poar doagn loater wudt 't lyk van Kurt in de riviere gevoundn; Waldek erinnert em dat 'n Kurt d'rin geduwd eit. Mayra ountdekt da ze in verwachtienge is van Kurt. Waldek wudt vrygesprookn by gebrek an bewyzn.

Mayra en Marianne moakn ruuzje en volln van d'n trap. Emma wudt gekidnapt deur e Facebook-chatvriend, woarschynlik Geert. Judith en Tom ryen noa 't buutnuus van Geert, moa viendn gin spôor van em of Emma. Peggy ontvoert Lucas ip e fêeste en rydt noar e meer vor eur eign en 't kiend van kant te moakn. Rosa en Frank ountdekkn wuk datter an d'and is en ryen ôok noa 't meer. D'r gebeurt een auto-accident, moa 't is nie geweetn wie datter by betrokkn is.

### Sizoen 20 (2014–2015)
Rosa eit een auto-accident g'ad en ligt e poar weekn in coma. Frank ku Peggy teegnoudn voorn da ze eur eign en Lucas vermôordt. Femke spant e proces an teegn Peggy moa kan de môordpogienge nie bewyzn. Peggy wudt ontoerekeniengsvatboar verkloard en goat noar e psychiatrische instellienge. 

Tim ountdekt da poliesje-agent Danny uutendelik Emma a gekidnapt. Geert wudt vrygesprookn en wilt scheidn van Marianne omda ze em nief a geloofd. Marianne pakt Eddy an lik eur assistent. Z' beschuldigt Geert d'rvan dat 'n gin ulpe ad geboodn by een noodgeval, woardeure da zyn dokteurslicensie wudt geschorst. Ze gift Eddy geld voor eur in mekoar te sloan, zoda ze Geert kan beschuldign van partnergeweld. Oen Eddy weigert, briengt Marianne eur eign schoade toe. Ze goat noa revalidoatie en trekt eur klacht in. Ze begunt e reloatie mè William. Geert begunt te daten mè Hélène, die em overtuugt om Marianne an te kloagn vo inkomstenverlies; j' oalt doamee 160.000 euro binn'n.

Lowie kopt een uus en eurt koamers uut an Olivia, Paulien, Jana, Tim en Sam. Jana trekt were in by Frank en Simonne achter da ze t'weetn kwam da Lowie eur a bedroogn. Paulien vroagt an Adil en Lowie om oalfblôot te poseern voor e coverfoto van e boek, en ze goan akkôord zolange da nunder wezen nie getoogd wudt. Lena kiest moa zjuust e foto woarip da 't wezen van Adil wél stoat en forceert Paulien om da goed te keurn. Adil voelt em bedroogn, surtout a t'n d'rachter komt da 't boek over homoseksualiteit goat.

Peggy verkoopt eur andêeln in de taximaatschappye an Femke. Jenny krygt een êsseninfarct oen Luc ankoendigt dat 'n d' elft van zyn andêeln in Zus & Zo an Peter eit verkocht. Jenny voelt da ze te oud wudt en verkoopt eur andêeln an Peggy.

Sam is in verwachtienge en wilt een abortus omda ze zelve lik baby in de stêke is geloaten. Achter e klappertje mè Simonne beslist ze vo 't kiendje toch te g'oudn. Sam zoekt noar eur biologische moedre en is in shock a 't uutkomt da 't Simonne zelve is. Simonne wos misleid deur eur moedre Yvette De Backe oen Sam geboorn wierd.

Julia trouwt mè Luc, moa smyt em buutn oen ze ountdekt dat 'n geld eit weggesluusd van 't teambuildingbedryf. Mede-eigenoars Peter en Femke chanteern Luc: ze dreign vo de poliesje te verwittign tenzy dat 'n 't pand en zyn andêeln ofgift. Louis viendt bewyzn da Luc Leontien van de boane eit gereên en verantwoordelik is voor eur dôod.

Frank en Simonne geevn e fêeste vo nunder 20-joarig jubileum. Franky kêert were, moa j' is d'r nie by ip de fêeste en a choqueernd nieuws: j' is gescheid van Tibo — en j' goat e geslachtsveranderienge loatn doen. De fêeste is e grôot succes, toet datter in e videomontoage inêens e bekentenisse van Luc tusschngeplakt zit, woarin dat 'n om vergiffenisse smêekt. Ip een andre plekke angt Luc zyn eign up.

Geert trouwt mè Hélène en William overtuugt Marianne vo mè hem te trouwn. Marianne leest e-mails ip d'n gsm van Hélène en peist da ze e stiekeme affaire eit met e vint da Henri noemt en van plan is voor eur 160.000 euro of te troggeln. Ze smyt die beschuldigiengn ip toafel by Geert in 't byzien van Hélène en William. E poar menuutn loater ôorn Ann en Mayra geschrêeuw en vienden ze Marianne mè e bebloed mes in eur andn, stoandn boven 't lyk van Geert. Marianne beweert da Hélène de môordenoare is, moa Hélène en William wyzn noa Marianne.

### Sizoen 21 (2015-2016)
Luc overleeft zyn zelfmoordpogienge, moa moe hêlegans were leern klappn. Frank overtuugt Simonne om Yvette were in nunder uus te loatn weun'n.
Marianne wudt g'arresteerd vo de môord ip Geert. Hélène en William addn e stiekeme affaire en ein alles bekonkeld vo Geert en Marianne uut de boane te rumn zoda ze nunder bezittiengn zoun ervn. Marianne en William verhuuzn tydelik noa Toscane. Hélène beweert da William eur probeerde te verzuupn. Tom goat de confrontatie met William an, moa Marianne zegt da William van gedacht is veranderd en da ze in 't echt verliefd zyn. Marianne wudt wel achterdochtig oen William e pistole in nunder uus verstopt. Oen ze em doamee confronteert ip eur 70ste verjoardagfêeste, krygt ze een herteanval en eist ze de scheidienge.

Danny stoat terechte voor ontvoerienge en seksueel wangedrag teegn Emma. Je vlucht weg binst zyn transport en gyselt Emma en Sam in 't magazyne van De Kabouters. Toon komt tusschnbeide oen Danny van plan is vo Sam nere te schietn, moa Toon wudt zelve in de loungen gerakt. De poliesje volt binn'n en pakt Danny ip, waarnoa dat 'n zelfmoord pleegt in d'n bak.

Lena zegt "joa" up 't trouwvoorstel van Jens, da ze e poar doagn idder nog ad ofgeweezn. Jens lopt noa d'n taxi om eur de verlovingsrienk te geevn, moa wudt aangereden deure n'n auto die bestuurd wudt deur Paulien. J' sterft ip Kestdag, exact ip 'tzeste moment da Hannah, de dochter van Tim en Sam, geboorn wudt.

Waldek is zyn liefde vo Rosa kwiet en trekt in by Frank. Rosa en Peggy peizn da Waldek een affaire eit mè Julia, wuk da woar blykt te zyn. Peter en Femke wordn d' eigenoars van Zus & Zo, smytn Rosa en Peggy an de deure en beginn'n e nieuw teambuildingbedryf.

Franky voltôoit zyn geslachtsveranderienge en wilt van nu of an lik Kaat angesprookn wordn. Frank ka Kaat nie anveirden en briekt al 't contact. Toon is g'ïntrigeerd deur Kaat toet dat 'n ôort da ze idder e vint wos. D' andren accepteern Kaat en ze begunt te werkn vo De Withoeve. Frank probeert Simonne were te winn'n, moa ze wilt scheidn azen hy Kaat nie wilt anveirden.

Femke kopt d'n auto van Zus & Zo en eit een accident woaby da Lucas sterft. Peggy wudt verdacht d'rvan da ze an d'n auto eit geknoeid, moa e zoate Eddy bekent dat hy 't ad gedoan. Eddy vliegt d'n bak in en Nancy scheidt van em.

Lowie krygt fotto's van Olivia en Arne tegoare en wudt jaloers. Je makt 't uut me eur. Jessica verklapt an Tamara da zy de foto's stuurt me d' ulpe van Arne. Olivia groeit dichter na Arne, oewêl da ze zyn liefde nief beantwoordt. Ip e fêeste stikt j' e date-rape-drug in eur drienkn, pakt 'n fotto's d'rvan en verkracht 'n eur.

't Uwelik van Femke en Peter wos g'annuleerd deure van d'n dôod van Lucas, moa Peter regelt in 't geniep e nieuwe ceremonie. Femke boekt nunder êeste klant vo LEV ip diezeste dag, eit gin krumel in de goatn en vertrekt. Nancy verwittigt eur. Femke voelt eur schuldig en organiseert d'n trouw helegans opnieuwn.

In akkôord met de nieuwn advocoat in 't kantoor van Tom, sprikt Hélène of me William voor ulder gesprekken ip te neemn. Tom wit ier niks van en peist da ze eur borgvôorwearden overtreedt. Hélène verdwynt en eur lyk wudt gevoundn in 't uus van William. Intusschn probeert William Marianne te versmôorn in eur zyknhuusbedde. Tom betrapt William, moa wudt overmêesterd.

### Sizoen 22 (2016-2017)
Judith sloat William bewustelôos, en redt doamee Tom en Marianne. William wudt ipgepakt. Marianne en Rosa lokkn em in e valstrik, wuk da leidt toet e fraudeounderzoek en de recupereoatie van Marianne's geld.

Arne begunt by e psychiater te goan en Jana, die doa eur stoage doet, komt te weetn da Arne Olivia eit gedrogeerd en vertelt het eur. Olivia goat de confrontatie an me Arne, die achteraf zyn eign van kant probeert te moakn. Jana wudt van d' universiteit gesmeetn vo 't schendn van 't beroepsgeheim.

Karen, e nieuwe partner in 't advocatnkantoor van Tom en Peter, wilt Peter d'rute smytn omda j' klantn verliest. Peter lat zyn plekke stoan, moa verkoopt 't grotste dêel van zyn andêeln an Tom, zoda Tom de mêerderheid eit. Lik revanche probeert Karen Eddy uut d'n bak te oalen deur te pleitn dat 'n in ipdracht van Peter an 't werkn was. Ip 't latste nippertje verkloart Eddy da Karen em a gemanipuleerd en j' goat nief t'akkôord me eur pleidooi. Eddy krygt 5 joar, moa komt achter e poar moandn ol vry ounder vôorwearden.

Femke bevalt van e zeuntje, Vic. Jenny en Leo bezuk'n Bianca in Marokko, woa da Jenny bluuft voor t'elpen binst de zwangerschap van Bianca. D'n dag da Jenny werekêert, krygt ze e ftoale êssenbloedienge. Charité begunt e reloatie mè Renzo, moa ze volt achterover oen eur vint – van wien da ze peisde dat 'n gesneuveld wos in e burgerôorloge – inêens boovn woater komt. Adam riskeert deportoatie omdan t'n 't land illegoal is binn'ngekommn.

Frank leert Kaat anveirden, moa Simonne eit ol deure da nunder uwelik vorby is. Frank gift Kaat de schuld, volt eur an, moa wudt teegng'oudn deur Toon. Yvette sprikt Frank irop an, en krêegt binst de ruuzje een herteanval, woaran da ze sterft. Uutendelik goan Frank en Simonne toch were t'ope weunn, oewêl da Frank wit da ze e scheve schoat gereden a mè Waldek. Toon en Kaat beginn'n te daten, moa Toon briekt eur herte met e brief woarin dat 'n zegt dat 'n eur gevoelns nief kan beantwoordn.

Julia confroonteert Simonne en Waldek me nunder affaire; zyder beweern da 't gedoan is en da ze nôois seks addn, oewêl da Julia da nief gelooft. Julia verdwynt en 't bewyzmaterioal wyst in de richtienge van môord deur Waldek, die d'n bak indroait. Julia komt e poar moandn loater inêens were mè e Gothic lùk, en doet lyk of datter gin krumel gebeurd is. Waldek wudt vrygeloatn. Sam smyt Frank buutn achter dat 'n weere in de clinche lag mè Waldek.

Tom schakelt d'ulpe van Stan en Emma in vo Judith ten uwelik te vroagn. Ann en Mayra beslissn van te trouwn, moar e filmpje woarip da Mayra probeert vo Jessica te verkrachtn goat viroal ip socioale media, en Ann smyt Mayra an de deure. E zittieng in de rechtbank bepoalt dan ze co-ouderschap krygn over Sandrine, wuk dat Ann totaal nief in d' ôre klinkt.

Sam's zoake stoat bykan failliet, woardeure da ze beslist van een ipdracht in 't zwart te doen. D'n klant weigert van te betoaln omdan ze toch gin contract addn. Frank en Youssef breekn 't geleverde weirk ollemolle were of, moa wordn betrapt deur de poliesje.

Julia wudt hêlegans zot: ze giet kokend woater over Luc en stikt sloappilln in zyn koeksjes, woarmee da ze zyn leevn in gevoar briengt. Waldek is vermist, en oen beelden van hem vastgeboundn ipduukn, verdinkt de poliesje Eddy en Frank.

Karen's broere van wien da ze vervrêemd wos, Kobe, duukt ip vo te vertelln da nunder moedre is gestorvn. Je begunt te werkn lik kok in De Withoeve. Binst e business-lunch mè Steven Lambrechts, komt uut da Kobe in de plekke van eur broere eigentlik Karen eur zèune is, en da Steven zyn voader is.

### Sizoen 23 (2017-2018)
Luc rôept d'ulpe in van een escort, moa z' eet e vergiftigd koeksje en sterft. Waldek wudt g'ontvoerd deur Julia, die d'r met dreigt van eur te wreekn ip iedreên die eur eit gekwetst. Ze bekent dat ze eur ex-vint eit vermôord. Julia stuurt vergiftigde pralines noa Mayra, woardeure da Mayra en Sandrine in 't zyknhuus belandn. Rosa ountdekt bewyzn in 't kookboek van Julia en verwittigt de poliesje, die eur uppakt.

Karen legt uut da eur moedre Kobe eit ipgekwêekt omdan Steven verloofd wos met een andere vrouwe en ze neur eign nief in stoat voelde vo Kobe ip te briengn. Steven vertelt an Karen dat 'n ALS eit, en da Kobe da meugeliks eit g'ërfd. Kobe ku da nief verwerkn en begunt mè drugs. Oen t'n wudt ountleegn, gift 'n Kaat de schuld en vertelt 'n an Karen dat 'n Kaat eit vermôord. Kaat wudt levend gevoundn en na 't zyknhuus gebrocht.

Tom en Judith trouwn, moa de fêeste is een echte ramp. Ann is over eur toeren omdan d'r gin plekke is vôor eur lief Jessica, en nunder reloatie wudt genegeerd in de speech van Marianne. Uut colleire vroagt Ann Jessica ton zelve ten uwelik. Jessica brèkt de reloatie of omda ze eur lik e trofee voelt behandeld. Ann verkloart doarip lude da Tom en Karen een affaire ein. Judith eur herte is gebrookn en ze lat Tom achter. Ann zet druk ip Judith vo Marianne d'rute te smytn. Judith wilt e directe scheidienge. D'n rechter bepoalt dan ze nunder spulln moetn verdêeln, woarip dat e razende Judith de meubels in twêen zoagt. Ze verkôopn 't uus, da gekocht wudt deur Ann. Zounder te vroagn trekt Marianne in by Tom. Stan kan zyn moedre overtuugn om de papiern te têekn'n zoda Tom zyn adoptievoader wudt.

Achter e medischen test blykt 't zaad van Adil van slichte kwaliteit te zyn, dundat hy en Paulien startn met e IVF-behandelienge. Luc wilt nie mêer leevn en têekent papiern voor euthanasie. Zyn latste wens is van e roadtrip te moakn mè Lowie en Frank. Je sterft upboane noa Valencia.

Marianne en Leo zyn d'rvan overtuugd da Tom Stan te vele in de wattn legt. Sinds dat 'n inweunde by Tom, is Stan nen ounbeleefde bink gewordn me te vele streken. Oen Leo Stan ansprikt, zegt Stan dat 'n ad g'oopt da Marianne was gestorvn oen ze na 't zyknhuus was gebrocht. Leo gift em e toetsoai ip zyn oren. Stan feynst dat 'n een êssenschuddienge eit en overtuugt Tom vo de poliesje te belln.

Mayra bevalt van Zoë. Omda ze benauwd is da de baby g'andicapt is deure van de vergiftigde koeksjes, wisselt ze de pasgeboorne om met een andere baby. E poar weekn loater ôort ze da nunder echte dochter is gestorvn, moa ze doe vôort lik a d'r niks an d' and is. Achter e bloedtest van Zoë, wudt Waldek achterdochtig over eur bloedgroep. Dokteur Judith bevestigt da Waldek nief d'n voader kan zyn. Mayra vlucht weg mè Zoë, moa verliest de controle over 't stuur en vlygt in de grachte. Binst da ze nog in den auto zit, bekent ze da Zoë heur kiend ôok nie is. Den auto schiet in brande. Ip exact 'tzeste moment wilt Leo zyn eign verontschuldigen by Stan voor em te sloan. Stan duwt Leo teegn de meur, wuk da leidt toet e schedelbreuke. Stan verlat 't uus lik a d'r niks wos gebeurd. E bloedende en bewusteloze Leo wudt evoundn deur Marianne en Tom.

### Sizoen 24 (2018-2019)
Leo overleeft den anvol. Waldek sloagt d'rin vo Mayra en Zoë uut d'n auto te reddn. J' eist da ze vertrekt, woardeure da ze verhuust noa Kaapverdië.

Dries begunt te werkn in 't advocatnkantoor, moa zyn echte bedoelienge is voor Karen an te kloagn omda z' e fraude eit gepleegd in e zoake woaby da Dries zyn voader (en e masse andere menschn) e grôte somme geld moesten krygn da zy eit verduusterd. Je sloagt in zyn ipzet en z' is vo e joar geschorst.

Tamara is in verwachtienge van Bob. Oen ze em d'rvan verwittigt, brèkt y de reloatie of omdan t'n nog gin kiend wilt. Achter dat 'n gebabysit eit up Emile, e lêerlieng in Olivia's klasse wien da zyn voader Lander by 't taxibedryf werkt, beseft Bob dat 'n kienders wel geiren eit. Je smêekt Tamara vo nunder reloatie were ip te pakkn, moa z' antwoordt "nêen".

Steven trouwt mè Rosa. Omdat d'n ALS de boovnhand pakt, pleegt 'n euthanasie. Zjuust vôor zyn dôod kocht 'n e villa in Spanje vo Rosa en Kobe. Da volt ip by de belastiengsinspectie, die peizen da de villa mè zwart geld is betoald. Ze startn een ounderzoek op en ol de financiën van "Stevenson", 't wynbedryf van Steven en Kobe, wordn bevrozen. 't Blykt uutendelik datter gin fraude was.

Frank wudt gecarjackt. E poar weekn loater wudt 'n olweere overvolln in zyn eign uus deur dezeste persôon, want 'n erket de handschoenn. Frank volt oaleverkrampt achterover as die handschoenn in de rugzak van Emile zittn. De poliesje wudt gebeld vo Lander t' oundervroagn. Lander pakt Olivia en Sandrine lik gyseloars. Sandrine wudt per oungeluk neregeschootn deur Dieter en sterft. Je beslist vo te stoppn lik flik en êroopent d'n pub in "De Withoeve". Olivia en Lowie wordn d' adoptie-ouders toet da Emile per oungeluk e zwangere Paulien van d'n trap duwt. Ze verliest 't kiendje en eur boarmoedre. Ze gakt in een depressie, stopt eur reloatie mè Adil en verwoarlôost eur pub...

Judith begunt e reloatie mè Jacques, de trainer van de zwemclub. Achter e ruuzje mè Jacques, krygt Judith bloe plekken ip eur polsn. Oen Judith e poar gebrookn ribben ipkopt, lopt Ann noa Emma en Tom. Iedreên gift Jacques de schuld voor 't mishandeln van Judith. Stan beweert da Jacques seksuele toenoaderienge zocht toet em en dus e pedofiel is. Niemand verstoat woarom da Judith Jacques nog olsan bleeft verdedigen, toet da uutkomt da Stan d'n dader wos. Joren ountdekt dat 'n homo is en verliefd is ip Stan, wuk da weerszyds blykt te zyn.

Bob begunt e reloatie mè Christine. Niemand eit Christine geiren, omda z' e manipuloatrice is, gèiren roddelt, e zwangerschap van Bob deid feynzen en ôok n'n abortus in scéne zette. Z' ad Olivia ôok mêerdere kêers in diskrediet gebrocht ollêne vo d'r zelve better van te wordn. Lowie komt te weetn da Bob nog olsan verliefd is ip Tamara. Olivia komt d'rachter da Tamara ôok nog gevoelns eit vo Bob.

Bill, d'n alcoholische voader van Joren, wilt de bandn erstelln, moa Joren is d'r nief van ounder d'n indruk. Ip nen dag drienken Stan, Joren en e maat d'r zwoar ip los mè sterken drank. Joren, die up de schole moeste zyn, mist e toets. Bill viendt de drie as ze probeern weg te rydn me de vilo. Joren volt over de treinspôorn. Bill lopt de spôorn ip, moa wudt anereên deur nen tring en wudt na 't zyknhuus gebrocht.

In de sizoensfinoale wudt er g'ïnsinueerd da Bill is gestorvn. Stan zegt teegn Joren dat 'n nie gay is en da 't ollêne moa vo de leute wos. Bob en Christine trouwn. Olivia legt de fêestelijkheden plat en vertelt in iedreên zyn fakkie da Bob nog olsan zot is van Tamara, en da Tamara zjuust is bevolln van zyn kiend. Bob wilt 't staduus uutloopn, moa Christine beweert lude da zy ôok in verwachtienge is.

### Sizoen 25 (2019-2020)
*Deure van de COVID-19-pandemie kost 't sizoen nief hêlegans ipgenoomn wordn, woardeure da 't stoptige up 24 april 2020 in plekke van 11 juni. Omda filmen nie mêer gienk, mostn de moakers creatief zyn mè 't materioal dan ze nog addn, wuk da zörgde voor een in stikskes gekapte verhaallyne in de latste ofleveriengn.*

D'n trouw tusschn Bob en Christine goat deure omda ze zegt da ze in verwachtienge is. Achter e bloedtest blykt da ze helegans nie in verwachtienge is, en d'r is zelve gin spôor te viendn da z' in de vôorbeye tyd zwanger wos. Deure van die leugne wilt Bob in der aaste scheidn.

Jacques probeert Stan te verzuupn in 't zwembad, moa wudt teegng'ouden deur Joren. Stan stopt mè schole en begunt te werkn by Stevenson, moa j' eit 't er zyn droai nief. Doarachter begunt j' an thuusounderwys, moa j' gift da ôok were ip achter e poar weekn. Uutendelik goat 'n by 't leger. Kaat slagt nie voor eur examens en stopt met eur studie om in de plekke up weireldreize te goan.

Pauline begunt e reloatie mè Kobe en ze trouwn. Z' ein d' intentie voor e kiend t' adopteern. Bianca en Mo, die ol e poar joar in Marokko weunn, veroungelukkn in een auto-accident. Nunder zeune Robin wudt geadopteerd deur Tom De Decker, zyn biologische voader.

Dries eit zyn masterdiploma g'oald en stopt mè zyn werk lik gigolo. Êen van zyn klantn, Reinhilde, ku da bykams nie anveirden. Ze tsjokt na de poliesje en spant e klacht in, woarin da ze beweert da Dries vrêe vele extra geld en cadeaus van eur eit g'ad. Omda da lik een offisjele winste wudt anzien, tipt ze de poliesje da Dries noit gin belastiengn ip die extra's eit betoald en woarschynlik nie al zyn winstn eit anegeevn. De belastiengsinspectie begunt een ounderzoek, moa 't blykt da Dries gin zwart geld eit en perfect in regel is met de wette.

By advocatnkantoor BOWIE wudt Dries angenoomn lik juridisch consultant. Karen is nog olsan roazend ip Dries vo wuk dat 'n in 't vôrige sizoen eit gedoan. Reinhilde volt Dries seksueel an en bekonkelt ton e plan me Karen om te bewyzen da Dries d'n dader is en Reinhilde ad verkracht. Klantn van BOWIE krygn lucht van 't verdroaide veroal en willn nunder projectn stopzettn, woardeure da Dries wudt ountleegn. Achter wa wroetwerk wudt beweezn da Karen d'n roddel na die klantn a verspreid. Reinhilde krygt spyt en wilt eur verkloarienge intrekk'n, wuk da Karen absoluut nief anstoat. Doarom wilt Reinhilde nief langer mè Karen werkn. Tom wudt inelicht over de foute beschuldigiengn en wilt zyn vennootschap mè Karen beëindigen. Omdat zy weigert, begunt 'n e procedure zoda ze nôoit mêer lik advocoat zou kunn'n werkn. Je krygt doa steun in van Reinhilde, Dries en Peter.

Toet iedreên zyn verbazing begunt Adil e reloatie mè Christine. E verbouwereerde Bob beslist da BOWIE nie mêer t'ope goat werkn mè De Kabouters.

Jasper, d'n bokstrainer van Ann, wudt schuldig bevoendn an de môord ip de kofbazinne van "Bar Madam", de verkrachtienge van Tilly en 't dealn van drugs. Dat ollemoale wudt beweezn in e list die in mekoar gestookn wierd deur zyn dochter Viv en de poliesje. Jasper bekent da t'n drugs a verkocht en beweert da d'n dôod een accident wos, moar ountkent styf da t'n Tilly a verkracht. In e flashback wudt an de kyker getoogd da Jacques eigentlik d'n dader wos. Jasper vliegt in d'n bak. Jacques begunt deeltuuds te werkn lik verkôper van vastgoed in 't bedryf van Reinhilde, en trekt vôor e poar tyd na Spanje om uuzn te verkôopn.

In de latste ofleverienge wudt Jasper vrygeloaten deure van e procedurerefoute. Viv flipt en is er zeker van da Jasper achter eur goat kommn. D'r gebeurt e zwoar accident. Flic Tim wilt ollêne kwyt da 't slachtoffer iemands is dat 'n kent.

### Sizoen 26 (2020-2021)
Tania biecht ip da ze lank geleen is verkracht en in verwachtienge rakte. Eur zeune Xander is nu up zoek na zyn voader en is roazend kwoad oen t'n ôort oe dat 'n verwekt wos. Oen een DNA-test tôogt da Walter De Decker d'n verkrachter wos, vlugt Xander op Tania en probeert ze te wurgn. Dokteur Ann schiet ter ulpe, vermôordt Xander en redt doamee 't leevn van Tania. De daad wudt omschreevn as wettige zelfverdedigienge. Omdat Marianne eignlik ol die tyd wist van de verkrachtienge, trekt Ann neur valiezn en verhuust z' na 't buutnland.

Frank en Simonne pakkn 't besluut vo na n' appartemènt te verhuuzn en nunder uus te verkôopn. Deur e probleem med e zekering wordn "De Kabouters" in'ehuurd voor den elektriekekast te repareern. Joren – die d'n ipdracht deid – moeste idder deuregoan, dus ad Frank de job zelve ofgewerkt. 't Uus brandt hêlegans of deure van e kortsluutienge, en boovndien a Frank de facteure van de brandverzekerienge nog nief betoald.

Lowie begunt te daten met de drugsversloafde Roxanne Goethals, de zuster van BOWIE's zwoarste klant. Lowie ziet in dat 'n de reloatie moe afbreken en doet da ôok. E vergrêlde Roxanne smyt drugs in de thee van Lowie. Lowie smakt nere en belandt in 't zyknhuus, moar overleeft het. Meneere Goethals peist da Lowie zelve met drugs was begunn'n en briekt ol d'n an'el mè BOWIE of. Harry Peeters stopt ôok zyn project, moa omda t'n Louis idder ad overtuugd om wa regels in 't standoardcontract te verandern, moe 'n BOWIE tôtoal gin frang betoaln. Roxanne wudt oundervroagd deur de poliesje. Achteraf wudt ze dôod evoundn in een uutgebrande wagen.

E charmante vint komt binn'n in pub "Bar Madam", moa pikt geld uut de kassa. Angèle wudt tydelik g'ountleegn omda zy verantwoordelik wos. Eddy lupt die vint teegn 't lyf en ze begunn'n te vechtn. Eddy krygt e zwoaren tik up zyn kop en ka vo e poar moandn letterlik niks mêer ruukn.

Tôtoal ounverwacht stoat Nina idder inêens vôorn de neuz van Leo. Z'is met eur kiend Yasmine up de vlucht vo Interpol, omdan ze schuldig is bevoendn an e reusachtige oplichtienge. Ze beweert da eur moedre eur d'r in eit geluusd. Olles wudt nog ingewikkelder oen blykt da Peter de voader is van Nina eur kiend en da j' dat aol wist. Da zörgt voor e grôte breuke tusschn Peter en Femke.

Dieter legt de puzzelstikkn t'ope en concludeert da Jacques betrokkn is by de môord ip Jasper. Jacques eit in de snotn da de poliesje em schaduwt en vlucht. Reinhilde wudt ôok dôod evoundn, en vôgns eur testament is Dries d'n erfgenoam, wuk da hem ryk makt.

Jacques gyselt Rosa en Waldek, moa wudt d'n and iploge deur Dieter. J' volt in de riviere en iedreên peist dat 'n dôod is. Moa je overleeft het wèl, en de kogel zit nog in zyn lyf. Je briekt binn'n in een uus en dwingt d'n eigenoare vo dokteur Judith te belln. Jacques vermôordt d'n eigenoare en pakt Judith lik gyseloare. Ze wudt bevryd deur Waldek en Tilly achter da Judith een sms'tje kost steurn. Ne kêe da ze buutn zyn, loopn ze Jacques were teegn 't lyf, moa de poliesje komt deran en Jacques wudt dôodgeschootn. In de sizoensfinoale komt d'n kyker te weetn da Rosa ountvoerd is deur Jacques en ip een andere plekke wordt vasteg'oudn. Leo en Marianne trouwn.

### Sizoen 27 (2021-2022)
Ip zyn trouwdag krygt Leo een êsseninfarct en j' sterft. De poliesje start een ounderzoek noa de vermiste Rosa, moa 't is Waldek die eur viendt in d'n auto van Jacques. Christine eit e gedêeltelik miskroame: êen van d'n twêelienk sterft in de boarmoedre. Doadrom moeste 't andere kiendje via keizersnee geboorn wordn. Christine volt niets vôor 't kiend en wudt vo onbepoalden tyd g'ïnterneerd in e psychiatrische instellienge.

Ilias, e neef van Dieter, wudt deur de poliesje gepakt omdan t'n met een ipgedreven brommer ryddigt. J'is e redelik boers en brossenden trun van e gast die besliste vo zyn latste joar ip de middelboare schole uut te schyten, toet dat 'n Silke teegnkomt woa dat 'n smoor ip wudt. Ze gèft toe (of doe in ieder geval lik asof) da zy ôok e boontje eit vôor Ilias, moa je moe zyn eign êest bewyzen deur aol sôortn weddenschap-ipdrachtn uut te voern, lyk in e vrouwnkledsche na de klas goan.

Silke, die rechtn studeert an d'n unief, krygt Karin lik êen van eur professoarn. Silke sprikt een amboel roddels over Karin round, verspreidt gephotoshopte fotto's van eur ip socioale media... Karin wilt wraak pakkn, moa ountdekt da Silke de dochter is van decaan Stefaan Le Grand.

D'r brèkt e vèchtscheidienge uut tusschn Femke en Peter over wien datter Vic goat ipkwêekn. Peter wilt nief ein da Kobe in d'n gebuurte van Vic lupt deure van zyn verleden. Karin vindt et absolut nief te doen da Peter Kobe in e slicht daglicht stelt, en begunt Femke t'elpen om zukke grôte meugelikke eisn binn'n t'oalen. Karin begunt zelve e procedure voor 't strafblad van Kobe skône te vaagn.

### Sizoen 28 (2022–2023)

### Sizoen 29 (2023–2024)

### Sizoen 30 (2024–2025)
In de sizoensfinoale zit Cédric (die intusschn stief g'obsedeerd is gebleevn om e nieuwe familie t'ein) in 't uus van Lowie te logeern, en j'organiseert e diner by kerselucht vôor Marie, die hem eigentlik wil da t'n oprot. 't "Diner" ountaardt in ene weug in e gyseliengs-situoatie. Vince èit d'r lucht van en goat 'r op of vo Marie te reddn. 't Endigt in e gevecht mè Cédric, woardeure da de kersen en d'n alcool e brand verôorzoaken in 't uus van Lowie. Vince en Niels lopen buten mè Frank die de brand a ezien, binst da Cédric werekeert vo Marie te redden, moa j' wudt erakt deur e brandende balke en is doarom 't in de weg liggend materioal voor Marie, die flauwvolt. 

Karin en Waldek trouwn binst da Thilly en de poliesje nunder villa deursnuffeln; zy peist noamelik ol moandn da d' twee Jean-Marc vermôord ein, en ze viendn bloedspôorn die misschiens van hem kunn'n zyn. Robin is kwoad ip Tom deure van de spanienge deurheen 't sizoen, en ôok ip Tom en Karin omdan zyder teegn de reloatie tusschn hem en Thérèse zyn, en vanweuge 't feit dat 'n zyn latste scholejoar moe overdoen. Je pakt zyn revanche deur een AI-gegeneerde video te moaken woarin da d' twee nunder an mekoar vergrypen lik azen ze een affaire addn. Je loadt et up en lat et an Judith zien binst d'n trouw. Da zorgt d'r direct vôor da de twêede reloatie tusschn Tom en Judith up d'ellieng komt, zjuust lik 't uwelik van Karin en Waldek, en 't bluuft d'n vroage of Waldek in de val gaat trappen. De twêe wordn e poar menuutn loater g'arresteerd deur Thilly en de poliesje, binst da Dieter en Nancy (die d'rvanoaf wistn moa 't a gezwegen) stoan te kyken. Andreas eit een echten date mè Emma, ze kussn vô d' êeste kêe en e meugelikke reloatie is in de mak, ol hebben ze in d'n achtergound gin weet van de brand by Lowie zyn uus. Christine en Peter zettn nundern in nunder nieuw uus, da d'n ouden groend was woa "De Kabouters", "ACE" en "Vita Puur" stoundn.

### Sizoen 31 (2025–2026)
In de sizoenspremière in september duukt Vince 't brandend uus van Lowie binn'n om Marie te reddn. Olletwêe wordn ze noa 't zyknhuus gebrocht binst da Andreas en Emma 't nieuws ôorn. Cédric sneuvelt in de brand en de bevestigienge van zyn dôod is e giga-shock vôor Emma, Niels en Britt. 't Andere stik van 't uus is nog bykans hêlegans intact, moa 't ôofdgebouw is onbeweunboar verkloard, woardeure da Andreas en Marie me d'ulpe van Peter verhuuzen naar zyn vôorige uus (da van Tom is). Sunny pakt Lyn mee uut nor zyn weirkplekke vo d'n avend, moa d'n dag d'r up komt da uut en je wudt buutengesmeten. Gelukkig wudt 'n me d'ulpe van Vince were ang'neumn. Sunny kan ôok nief by Robin weunn, dundat Thérèse en Robin tegoare in 't overblovende stik van Lowie zyn uus intrekken toet dan ze iets anders viendn. Britt is d'r 't herte van in omda ze peist dat iedreên, includerende Niels, Cédric nu ol vergetn is (ze wit in feite nie wuk da Cédric up 't latste a gedoan, buutn Marie en Vince).

Judith is in de video van Robin ebloft (zounder te peizen da 't AI was) en makt et direct uut mè Tom. Robin klopt an by Thérèse voor ulder gesloagd revanche-planneke te viern. Lyn verhuust noa 't appartemènt in d' êerenhuus van Tim, om em dôok t'elpen mè Hannah die leukemie eit. Judith en Emma willn Tom d'n deure nief meêr in zien, binst dat hy d'r olles an doet vo te bewyzen da Robin zyn filmke nep is en geproduceerd lik wraak. Med d'ulpe van Andreas en Peter ountdekt hy subiet bewyzn da de video mè AI gemakt is. Andreas rolt uutendelik 't laken oopn noar Emma toe, die toun op eur beurt Judith inlicht, wuk datter vo zorgt da zy en Tom were t'ope kommn, binst da Tom en Karin Robin voe gin poen ne mèr willn zien achter zyn streek.

Karin en Waldek wordn deur Thilly en de poliesje oundervroagd over de verdwyinge van Jean-Marc, zeker achter da d'r bloed evoundn wos in nunder villa. Tom moeste eigentlik as nundern advocoat optreedn en tegelikerweug Karin inzettn vo zyn eign probleemn, moa Karin bedankt 'em vryndelik en lat em stoan. Zjuuste wen Karin ip 't punt stoat vo de woarheid boven te brèngen, komt d'r nieuws binn'n da 't bloed hêlegans nief van Jean-Marc wos, moa van Dries — wien da mêer as e joar geleen per oungeluk d'n d'r in evlempt wierd deur Robin oen tie bang wos van Gregory en zyn bende in Sizoen 29. Ierdeure wordn Karin en Waldek vryg'loaten. Thilly is over d' rooie omda z' alweêre med eur andn in d'n blootn stoat zounder bekentenisse of bewyz, en zuupt eur eign vulledig zoat. Ze lopt mè plann'n rond om opnieuwn te vertrekk'n, moa eur kènnisen kunn'n eur overtugen vo te bluuvn. 't Is vo den uutleg onduudlik of da z' n'ounderzoek na Jean-Marc zyn verdwyinge definitief goat loatn vollen. Waldek bluuvt Karin de klamme and bïen ondanks 't filmke. 't Ziet d'rnoar uut da d'twee in e nief poogienge toch goan trouwen, moa disse keêr up klêene schoale. Er is d'rby e neive doatum op 't spel gezet: 23 september.

Selin Tekin, een allêenstoande moedre en de nieuwe verpleegster in 't zyknhuus, wroet in 't begun bitje mè neur werk, moa krêegt ton bystaan van Anna.

## Locoaties
De binn'nopnoames goan deure in studio *Manhattan* in Wilsele en de buutnscènes wordn up verschillige plekkn in Vlams-Brabant (ounder andere in Ternat, Asse, en Dilbeek) en in d' Ôost-Vlamse gemêente Ninove gefilmd.

### Udige locoaties
Olieronder volgt een overzicht van de udige locoaties (uuzn en bedryven) en wien datter weunt of werkt in *Thuis* vanof 2025. Sommigte decors zyn idder ôok ol gebruukt vo vroegere uuzn en bedryvn.

**Uuzn**
* **D' êerenhuus van Tim (de vroegere villa van Marianne):** Tim weunt hier t'ope mè Hannah C. Lyn weunt in 't appartemènt. Vele andere personoages ein ier in 't verleedn eweund, woarounder Marianne, Walter D., Tom, Ann, Bianca, Jean-Pierre, Walter F., Bengo, Sofie B., Sam B., Martine, Eric B., Sandrine D., Mayra, Geert S., Judith, Emma V., Stan V., Joren en Sam D. Z' addn dôok e masse costgangers lik Jenny, Carlos B., Harry M., Femke, Claire Ba., Joseph, Charité, Nancy, Eddy V., Tom, Peggy, Paulien, Veerle en Dieter. Ann, Sandrine D., Tania, Peter, Yasmine, Vic, Nancy en Dieter ein ôok nog in 't appartemènt geweund. Tim is d'n udigen eigenoare. D'n dôo voader van Marianne (Charles), Carlos B., Claire Ba., Marianne, Tom, Judith, Ann en Sam D. woarn d' iddere eigenoars. 't Fictief adres en de buutnbeeldn zyn in d'n Dreef 21, 1740 Ternat. (E1–nu, S1–nu, 1995–nu).
* **'t Apart weungedêelte van Tim's êerenhuus (de vroegere dokteurspraktyk):** Ier weunn Frank, Simonne en Rosa. Vroegere costgangers woarn Eddy V., Kaat en Niels. (E5096–nu, S27–nu, 2021–nu).
* **'t Appartemènt van Eddy:** J' eurt en weunt hier t'ope mè Vince. Isabelle, Eva, Nancy en Angèle woarn vroegere eurders. E resem personoages eit hier eweund of gelogeerd, lik Isabelle, Eva, Nancy, Angèle, Britt, Frank en Febe. 't Appartemènt is up 'tzeste verdiep lyk de vroegere appartemèntn van Femke en Waldek, en zit in 'tzeste appartemèntngebouw as wa da Rosa idder zat. Oewêl da de reekse verschillige appartemèntn toogt, wierd 't decor van Eddy's appartemènt tydelik hergebruukt vo da van Rosa (tusschn 2016 en 2018). De buutnbeeldn wordn gefilmd in 't Borrekensveld, mêer bepoald Borrekensveld 24–29, 1853 Grimbergen. 't Is de ênigste filmplekke in Grimbergen. (E1589–nu, S9–nu, 2004–nu).
* **'t Uus up ''De Withoeve'':** De weunplekke van Femke, Nancy en Dieter. Vo Vic is 't een ipslaapplekke (co-ouderschap mè Peter). Waldek, Jenny, Leo Vert., Rosa, Peggy, Vince en Britt ebn hier idder eweund. Vôgns E4352 in S23 (2018) is 't fictief adres Rozenlaan 31a, 1740 Ternat (idder was 't adres Rozenlaan 31 toet dan ze e nieuw uus ip de boerdery aen gebouwd). De buutnscènes van de hoeve wordn gedroaid ip hoeve *Celongaet* in Huldenberg. (E3068–nu, S17–nu, 2011–nu).
* **Lowie zyn uus:** Niels, Britt, Robin en Thérèse logeern ier, ze weunn in 't ander stik van 't uus. Lowie is d'n udigen eigenoare. Sam D. en Tim woarn d' iddere eigenoars. Olivia, Paulien, Jana, Adil, Bob, Tamara Ve., Dries, Silke L., Lowie, Marie en Andreas weundn ier vroeger. Tim, Sam D., Joren, Hannah C., Silke L., Viv, Adam en Cédric B. logeerden ier in 't andre dêel van 't uus. 't Fictief adres is ounbekend (Dreef ?, 1740 Ternat). (E3622–nu, S20–nu, 2014–nu). *Ipmerkienge: 't ôofdstik van 't uus is nief mêer beweunboar achter ne zwoare brand in ofleveriengn E5894-5895 (S30-31) in 2025.*
* **Waldek zyn appartemènt:** Dit stoat ommesn leeg. (Vo 't decor wier een erwerkte versie van 't appartemènt van Peter en Femke gebruukt). Toon, Mayra, Adil en Waldek woarn idder eurdn. In 2024 en 2025 is Waldek vôo langn tyd by Karin goan weunn en a j' t'appartemènt achtergloaten, wuk da d'n vroage dee ryzen of dat em eigentlik an 't euren was of nief. Toon, Mayra, Sandrine D., Thilly, Adil, Christine, Lyn en Waldek ein hier ol eweund. Frank en Waldek woarn idder costgangers. 't Fictief adres is ounbekend (De buutnbeeldn wordn genoomn up Sint-Maartensdal 3, 3000 Leuven, in d'n gelykoardige wyke in Leuven). (E4026–nu, S22–nu, 2016–nu).
* **'t Uus van Marie en Andreas:** Vroeger zoatn ier 't kantoor van *Notariaat Vlerick* en *Advocaten De Decker en Baert*. Nu eurn en weunn zyders hier. Tom is d'n eigenoare. Kobe, Paulien, Christine, Adil en Peter addn 't idder g'eird. Marianne, Stan V., Tom, Robin, Karin, Paulien, Kobe, Adil, Christine, Jaan, Peter en Yasmine weunden ier vroeger. Rosa, Thilly, Eddy V. en Vic woarn logees. 't Fictief adres is Dreef 4, 1740 Ternat. (E4394–nu, S23–nu, 2018–nu).
* **De villa van Karin:** Ier weunt ze t'ope mè Waldek. 't Uus wudt ôok deuns gebruukt lik kantoor voor eur advocatnbureau. Dries eit hier nog gewrocht in da bureau. Karin is d'n eigenoare. Steven L., Kobe en Rosa woarn d' eerdere bezitters. Steven L., Rosa, Kobe, Paulien, Tom, Marianne en Robin (ôok lik costganger) woonden ier in 't verleedn. Vôgns E5670 in S29 (2024) is 't fictief adres Fazantenlaan 70, 1740 Ternat. (E4495–nu, S24–nu, 2018–nu, oewêl de villa idder a vele te zien wos vôor november 2018).
* **'t Appartemènt boovn ''Bar Madam'':** Ier weunn Thilly en Emma V. Frank, Simonne, Judith en Lyn zyn iddere beweuners en Harry P. en Cédric B. ebn hier ôok nog gesloapn. Zjuust lyk by de pub d'ounder, is Thilly d'n eigenoaresse. Thierry De Vyver en Harry P. addn 't vroeger. Vôgns E5757 in S30 (2024) is 't fictief adres van *Bar Madam* en 't appartemènt Half Maartstraat 17, 1740 Ternat. D'r is nog e twidde appartemènt boovn 't café, moa da's nòit gefilmd eweest. (E5096–nu, S27–nu, 2021–nu).
* **'t Appartemènt van Sunny:** J' eurt en weunt ier. Thérèse weunde ier ôok in d'n tyd. 't Is styf ipmerkelik datter nog noit een buutnbeeld (establishing shot) van dit uus is getoogd, wuk dat 't eênigste vaste gebouw in de reekse makt woarvan d'n kyker de buutnkant nief wit te zyn. Vôgns E5689 in S30 (2024) is 't fictief adres Stationsstraat 43, 1740 Ternat. (E5680–nu, S30–nu, 2024–nu).
* **De villa van Tom:** Ier weunt y t'ope mè Judith. Anna eurt dit tydelik. Selin, Ayla en Robin weundn ier idder. Tom is d'n eigenoare en 't wudt ôok gebruukt lik kantoor vo zyn advocatnbureau. Vôgns d'n Thuis-podcast *Welkom Thuis* moest 't decor van *Advocaten De Decker* sneuveln vo plekke te moaken voor 't decor van deez' uus. 't Fictief adres is ounbekend. (E5745–nu, S30–nu, 2024–nu).
* **'t Uus van Christine en Peter:** Dit was vroeger 't pand van *De Kabouters*, *ACE* en *Vita Puur*. Ze weunn ier t'ope mè Yasmine en Jaan. Vic logeert hier a t'n by Peter is (co-ouderschap me Femke). 't Fictief adres is Kruisstraat 17, 3090 Overijse (dat wos 't adres idder oen De Kabouters en ACE d'r in zaten). (E5891–nu, S30–nu, 2025–nu).

**Bedryvn**
* **Feniks:** 't Resultoat van e fusie tusschn *De Withoeve* en *Stevenson*. 't Is een koepelbedryf woarounder da d'n wyngoard, de wynbar, 't evenementnbureau en 't hotel volln. De noame *Feniks* is een hommage an de wyn van Stevenson. Femke, Karin, Rosa en Waldek zyn d' udige andêelouders, en zyder werkn d'r ôok by tegoare mè Marie en Robin. Tamara Ve., Sunny en Thérèse A. wrochten d'r idder. In de leste generiek is 't dudelyk da Cody d'r bynnekort ôok goat beginn'n. Vôgns E5365 in S28 (2023) is 't fictief adres Rozenlaan 31, 1740 Ternat. De buutnbeeldn van d'n wyngoard (binst de ranken, de vaten, d'n wynkelder en 't glamping-vat) wordn g'makkt ip 't Wyndomein Petrushoeve in Bekkevoort. (E5294–nu, S28–nu, 2022–nu).
** *De Withoeve*: dit ounderdêel omvat e wynbar, 't evenementnbureau en 't hotel. In de gebouwn zit nu ôok taxibedryf *Taxi Nancy* (woa da vroeger *Zus & Zo* zat). Vôorn de fusie woarn Peter, Femke en Karin d' andêelouders en Julia, Frank, Sam D., Kaat, Dieter, Peter, Kobe, Nancy, Tamara Ve., Sunny en Thérèse A. 't personeel. Verschillige menschn addn a e nochtje gesloapn in 't hotel, gelyk Els, Olivia, Frank, Simonne, Marie en Andreas. De buutnbeeldn wordn gepakt an d'n hoeve *Celongaet* an de Wolfshaegen 128 in Huldenberg (Neerijse). 't Fictief adres vo de fusie wos Rozenlaan 31a, 1740 Ternat. (E4007–nu, S21–nu, 2016–nu).
** *De Wynbar*: uuteboad deur Rosa, Waldek en Femke. Marie wrocht ier ôok. De wynbar zit in *De Withoeve*.
** *Taxi Nancy*: (idder *Taxi LEV*, *Taxi Ter Smissen* en *Taxi Leo*). Nancy eit de rôze an 't stuur lik taxichauffeuse. (E4784–nu, S25–nu, 2020–nu).
** *Wynshop Stevenson*: gerund deur Rosa, Waldek en Femke in een anbouwsletje an *De Withoeve*. De noame "Stevenson" is ne woordspelienge ip Steven en 't Iengelsche woord "son" (zeune), riffererend noa zyn zeune Kobe. Vôorn de fusie woarn Steven L., Kobe, Rosa, Waldek en Karin d' andêelouders en wrochten Steven L., Stan V., Frank en Kobe doa. De wynshop eit sinsn de lente van 2024 bykams nief mêer ip de boze gekommn in d' ofleveriengn. Sins de lente van 2025 komt et wel oalf-on oalf-of e ki in beeld. 't Fictief adres wos Rozenlaan 31b, 1740 Ternat. (E4688–nu, S25–nu, 2019–nu, plann'n vo d'n bouw startn in S24).
* **Bar Madam:** 't Lokale volkscafé dat van Thilly is en gerund wudt deur Lyn. Emma V. tept ier ôok af en toe e pinte. 't Eit d'n fakkel overgepakt van den *Frens* lik verzoamelplekke vo d' acteurs. 't Decor vervangt d'n set van den Frens letterlyk. Thierry De Vyver en Harry P. woarn d' eerdere bazen. Frederieke, Viv, Simonne, Ilias, Angèle, Sunny, Sam D. en Thilly wrochten d'r, en Vicky en Ilias dienden lik kuusploeg. De buutnbeeldn zyn in d'n Halfmaartstraat 17, 3000 Leuven. 't Fictief adres is bykans identiek: Half Maartstraat 17, 1740 Ternat (E5757 in S30, 2024). (E4736–nu, S25–nu, 2019–nu).
* **Vlerick & Bomans:** 't Projectontwikkelaarsbedryf van Peter en Andreas, woa da z' olletwêe werkn. 't Kantoor was vroegr van Boowie. Lowie wos idder mede-eigenoare en j' eit d'r ôok eweirkt. 't Fictief adres is Zeeschipstraat 100/25, 1740 Ternat (adres vanuut d'n Boowie-tyd), moa d'n FAC Philips-tôorn in Leuven dunt dienst lik 't buutnbeeld. Leuven zelve is in d'n achtergound te zien. (E5683–nu, S30–nu, 2024–nu).

**Zorg en Justiesje**
* **'t Zyknhuus:** Ier werkn Judith, Anna, Selin en Cody. Anna en Cody ein ier ôok uldern eign plekke woa dan ze patiëntn ontvangn. Britt werkt 'r om de zovoele tyd. Abel, Robin en Cédric B. woarn idder personeel. In 't begun wierd 't zyknhuus ollêne g'toogd oen iemand d'r lag, en 't was nief mêer as e random, uutwisselboar decor zounder e specifieke noame toet 2013. Tusschn 1995 en 2013 woarn de buutnbeeldn den AZ Sint-Blasius in Dendermonde, binst datter geklapt wierd over 't "Universitair Ziekenhuis" in de reekse (E516 in S4, 1998). In E3350 (S18, 2013) krêeg 't eindelyk e vast decor omdan 't belangryker wierd in de veroallynn en omdan reguliere personoages d'r begostn te werkn. Sinds ton noemen ze 't d'n AZ Sint-Jan, e fictief kliniek in Dilbeek (E4956 in S26, 2021). 't Vast decor bestoat uut nen gank, een anmelddesk en twêe "flexibele" plekk'n. Die plekk'n doen deuns dienst lik poatiëntenkoamers, consultoatieruumtes of wachtzoalen. 't Ziet r oltyd wa anders uut deure datter stikkn verplatst wordn, vo 't ezo te toogn as of datter verschilnde ofdeliengen zyn. Vanaf E4936 in 2021 was 't in giel in plekke van bloe. In S29 onderging d'n set nog ne transformoatie en werd in 2024 de wachtzoale heringedeeld noa een anmeldingsbalie genaamd "Zorghub". Sindsien stelt da d' spoed dienste vôor. (E3–nu, S1–nu, 1995–nu).
* **'t Poliesjekantoor:** Woar da Tim, Dieter, Gerda T., Rami en Thilly vandoage werk'n.
* **Den Bak (Gevangenisse):** Vele personoages ein ier ulderen tyd uutgezeetn. Tusschn E3816 en 4255 (S21-23) in de joarn 2015 toet 2017 a d'n prisong e vast decor. D'r wos ôok e speciaal decor voor d' inkele celle, da ôok gezein was in de special *20 jaar Thuis*, oen Marianne d'r e lieke zong voor *Thuis: de Musical*. Oen Femke in januoari 2014 uut d'n bak kwam, wierd de buutnkant van d'n prisong van Ieper gefilmd voor enen trailer, moa dedie eit eignlik nòit de tv g'oald. D'n bak passeerde de revue in sizoenn 2, 3, 7, 11, 12, 14, 18, 21-23 en 28 toet 30.
* **Boasisschole ''De Linden'':** Christine sticht d'r 't schooloôfd en gaf d'r idder lesse. Emma V. gift d'r voetballesse an ounderandere Britt en Thérèse, en Philippe H. wrocht d'r ôok. Olivia, Kaat en Bob gaven d'r ôok olles in 't verleedn. Hannah C., Yasmine, Baptiste, Luca, Vic, 't kiend van Rami en 't kiend van Carlos D. zyn d' udige leerlyngen. Emil, Febe en Leo Vere. weunden d'r idder de boankn uut. Tim, Rami, Carlos D., Femke en n'n heylen oop andr ouders zitten in de d'ouderroad. Lander, Vicky, Vince, Bob, Tamara Ve. en Sam D. addn idder ôok nunder snotneuzn hier zittn. Xandra Van Welden, Tom Viaene en Marijntje Van Damme (die olledrieë ol n'andre rolle speelden in de soap) speelden d'r gastroln as ouders in E5351-5355. (S24, 28–nu, 2018–2019, 2022–nu).

**Overige Locoaties**
* **D'n Dreef:** (van Ternat). Tim zyn êerenhuus, Lowie zyn uus en 't uus van Andreas en Marie liggen an dezen weg. De gothische Sint-Gertrudiskerke van Ternat is stief dikkels te bewoundern in d'n achtergound.

## Personoages en Cast
Dit zyn de personoages die anno 2026 dêel uutmoakn van *Thuis*, tegoare met d' udige acteurs en actrices die de rolln speeln. Sommigte zyn ôofdpersonoages (main cast), binst d' andren neven- of gastpersonoages (supporting/recurring) zyn. Sommigte van de nevenpersonoages woarn in 't verleedn wel ôofdpersonoages. Bepoalde acteurs speelden ôok mee in spin-offs van de soap.

In 't udige 31ste sizoen wierdn Patsy Van der Meeren (latste kêer gezien in 2008) en Pepijn Huysman inêens ôofdrolspelers achter dan ze in 't vôrige sizoen e byrolle addn. Klaas Duyck stoat nief langer by d' ôofdcast; j' kwaam ollêne moa vôorn in d' êeste ofleverienge lik gastpersonoage voorn dat 'n de reekse verliet. Amber Metdepenningen stoat ôok nief mêer in de begin-generiek vermeld. Jaan wudt vanof nu vast gespeeld deur 't kiend-acteurke Boris De Waard, die in de credits stoat vanaf E5897. Vanaf E5905 kêerde Lennart Lemmens vo d'n êeste kêer were lik Stan Van Damme sinds de finoale van sizoen 26, moa nu lik e nevenpersonoage. Idalie Samad en Niels Destadsbader wierdn an de vaste cast toegevoegd lik respectievelik Selin Tekin en Cody. Samad miek eur debuut in E5897 ip 3 september 2025 en Destadsbader zyn personoage wudt g'ïntroduceerd in E5913 ip 25 september 2025. (Niels Destadsbader a idder t'ope mè Miguel Wiels ol d'n tekst en muziek gemakt vo d'n titelsong *Ik ben thuis* van S25–30, en t'ope mè Maksim Stojanac d'n udigen intro *Bij jou voel ik me thuis* geschreevn en gezoengn). Hannah Ferdoud duukt ôok ip lik Selin eur dochter Ayla Tekin vanaf E5904. Gastpersonoages lik Luca en woarschynlik Gène (ofgoande ip de gebeurtenissn uut 't latste sizoen) goan ôok werekêern.

### Udige ôofdpersonoages

### Neven- en gastpersonoages

### Ôorsprounkelikke acteurs
Dit zyn de ôorsprounkelikke acteurs die d'rby woarn in 't êeste sizoen van 1995.

### Acteurs mè mêerdere rolln en recasts
Sommigte personoages wordn deur d'n tyd eêns gespeeld deur mêerdere acteurs of actrices. Da is dikkels 't geval by personoages die d'r êest lik kiend of baby in kwoamn, en speeld wierdn deur verschillige kiendjes vôorn dan ze een vaste vulwassn acteur of actrice krêegn.

* De transgender Kaat Bomans (vroeger Franky Bomans) is ip e masse maniern in beeld gekommn. Lik Franky wierd y êest gespeeld deur e resem baby's en kienders, woarounder lik baby deure actrice Britt Das (de dochter van Marleen Merckx) van 1998 toet 2003 (ofleveriengn 491–1466). Van 2003 toet 2009 (E1468–2610) wierd y gespeeld deur d'n êesten vastn acteur, Josip Koninckx. In 2009, oen 't personoage ouder wierd en e belangrykere rolle krêeg, speelde Braam Verreth de rolle toet 2011 (E2611–3000). Van 2011 toet 2013 en e ki were in 2015 (E3001–3441 en E3807–3810) nam Jef Hoogmartens 't stokstje over. 't Personoage verhuusde na Amerika vo e transvrouwe te wordn en kêerde were lik Kaat Bomans. Sindsdien is de rolle tussch 2016 en 2019, en ôok kort in 2025 (ofleveriengn 3923, 3947, 3960–4512, 4589–4698, 5778–5808), vertolkt deur Leen Dendievel.
* Hannah Cremers wierd gespeeld deur e masse baby's en kienders tusschn 2015 en 2022 (E3895 toet E5254), moa wudt sedert ofleverienge 5255 gespeeld deur Léonore Mol.
* Vic Vlerick wierd ôok vertolkt deur mêerdere baby's en kienders van 2017 toet 2024 (E4126 toet in sizoen 29). Vanaf ofleverienge 5714 in 2024 (met d' offisjêle vermeldinge vanaf E5760) pakt Louis Dekuyper die rolle vo zyn rekenienge.
* Jaan Bakkal wudt sinds 2021 (E5040) gespeeld deur verschillige baby's en kienders (by zyn allereeste verschynienge wier der zelfs e puppe gebruukt).
* Britney 'Britt' Van Notegem wierd van 2006 toet 2018 (E2025–4442) gespeeld deur e dêel baby's en kienders, moa wudt vanaf ofleverienge 4448 in 2018 up e vaste boasis vertolkt deur Apollonia Sterckx.
* Lowie Bomans wierd gespeeld deur verschillige baby's en kienders van 2003 toet 2007 (E1435–2306) vôorn da Leontien Vercammen med em na Mexico vluchtte. Sinds zyn trugkêer in 2012 (ofleveriengn 3275–4030, 4069–4070 en van 4166 toet nu) wudt de rolle gespeeld deur Mathias Vergels.

### Vroegere personoages
Acteurs en actrices die idder meespeelden in *Thuis*, woarounder ôofdpersonoages en neven- of gastpersonoages. Sommigte kommn nief mêer in beeld, andren zyn noar andre plekken verhuusd, of nog andren zyn gestorvn. Getalln by de personoages willn zeggn da de rolle deur mêerdere acteurs wierd gespeeld, somtyds ôok deur verschillige kienders.

### Cameo's
Deurheen al de joaren van *Thuis* kwoamn d'r e masse bekende Vlamingen ipdraven in e cameo lik underselve, of in e klêne gastrolle. Ier is een overzicht:

* Acteurs George Arrendell (bekend van *[[w:nl:Zone Stad|Zone Stad]]*) en Yves Lambrechts (figurant in *[[w:nl:F.C. De Kampioenen (televisieserie)|F.C. De Kampioenen]]*) speelden in 1997 (S3, E297 en 347) de handlangers van François die Ingrid anvielen in eur appartemènt.
* Acteurs Wim Opbrouck en Mathias Sercu speelden in 1998 (S3, E388 en 395) de werkmannen in *Kapsalon Rosa*. De twêe speelden joaren loater weere t'ope in de Vlamse poliesjeserie *[[w:nl:Chantal (televisieserie)|Chantal]]* (up VRT 1 en Streamz).
* Radio- en tv-presentator Chris Dusauchoit (bekend van *[[w:nl:Dieren in nesten|Dieren in nesten]]*) speelde in 1998 (S3, E445) e journalist die Frank en zyn familie 't bloed van ounder de nagels oalde mè zyn vroagen en fotto's.
* Radiopresentatrice en grôte *Thuis*-fan Lutgart Simoens (bekend van *[[w:nl:Platenpoets|Platenpoets]]* en *[[w:nl:Vragen staat vrij|Vragen staat vrij]]*) speelde in 1998 (S4, E483-484) de rolle van Mevrouw Van Durme. Ze wos e vaste klant by *Kapsalon Rosa* en wierd deure d'n nieuwn kapper Yves overtuugd om voor e nieuwe coupe te goan.
* Politieker en oud-premier van België Mark Eyskens speelde in 2003 e klant in *[[w:nl:Hof Ter Smissen|Hof Ter Smissen]]* in e scène t'ope mè Veronique.
* In de specioale ofleverienge *Afscheid van Florke* (uutegezoundn ip 3 april 2004 in S9) kwoamn e poar bekende Vlamingen in beeld vo afscheid te pakkn van actrice Ann Petersen, die ip 11 december 2003 was gestorvn. Da woarn in 't echte leevn goeie moatn van eur of acteurs woa da z'idder mei a gewrocht.
** Actrice Antje De Boeck speelde e tramchauffeuse die Frank en Luc deure de stad reed achter da Frank was weuggelôpen van de koffietoafel. Ze gaf de broers e mentoale bôodschap mee. Ze speelde in 1995 al t'ope me Petersen in de film *[[w:nl:Manneken Pis (film)|Manneken Pis]]*.
** Komiek en acteur Urbanus wos e toog'anger in e café woa da Frank en Luc iet woarn goan drinkn. J' zeide da t'n Florke kende en gaf under ôok e stikstje wysheid mee, wuk da d'n broers nogol roar vounden. Urbanus en Petersen speelden tegoare in d'n films *[[w:nl:Hector (film)|Hector]]* (1987) en *[[w:nl:Koko Flanel|Koko Flanel]]* (1990).
** Acteur Frank Aendenboom speelde e paster die Frank en Luc toesprak oen z' in e stratje liepen (woarschynlik e-filmd in Brugge). J' weirkte in 't verleedn ôok oal t'ope me Petersen in *Hector*.
** Danny Verbiest en Gert Verhulst kwoamn lanks lik nunder characters Samson en Gert. Ze passeerden by nachte binst da Frank en Luc an 't wandeln woarn, en toogden under medeleeven. Frank en Luc stoenden perplèx omdan 'n ound (Samson) teegn under klapte. Petersen speelde in *Samson en Gert* de bekende rolle van Mevrouw Praline (Jeannine De Bolle). Verhulst wierd loater nog e ki gevraagd vôor e cameo, en d'n loatere acteurs van Samson, Peter Thyssen en Dirk Bosschaert, ein ôok a gastrollen g'speeld in d'n soap.
** Acteur Nand Buyl en actrice Chris Lomme waoren de cafébaas en -bazinne van 't latste café woa da Frank en Luc binn'ngiengn. Frank zag doar in vulle verbazing de spooks van Rogerke en Fernand an toafel zitten (moa zounder Florke). D' uitbaters kenden Florke eignlyk ôok. Buyl en Lomme waoren in d'n echte weireld g'trouwd en waoren stief goeie vrienden van Petersen. Buyl weirkte in 2005-2006 (S11) zelve vaste mee in d'n soap lik Arthur Verbeeck, en Lomme speelde in 2018 (S23) de vaste klant Mariette by *Taxi LEV*.
* Presentatrice Katja Retsin kwaam in 2004 (S9, E1610) e ki binn'n lik eurselve as anker van *[[w:nl:De Rode Loper|De Rode Loper]]*. Z' a eur crew by en wulde e reportoage moaken over "De swingende loodgieters", moa belandde by e duet van Yvette en Stan in *Hof Ter Smissen*.
* 't Bekende schlagurduo Nicole & Hugo verscheen in 2006 (S11, E1999-2000) lik underselve om te ziengen up e benefiet vo Eva en eur zeuntje Nand. Ze raaktn doaby verstrikt in de *Fit & Fun*. Ofleverienge 2000 wos een extra lange special. E joar loater spêelden ze ôok mee in *F.C. De Kampioenen*, en Hugo Sigal a loater ôok nog rolln in *[[w:nl:LikeMe|#LikeMe]]* en *[[w:nl:Familie (televisieserie)|Familie]]*.
* Rolstoelatlete Marieke Vervoort kwaam vôorn in 2008 (S13, E2334) lik eurselve. Ze gienk kommn sporten in *Fit & Fun* en koutte mè Dorien over rolstoelsport en eur dêelnoame an d'n Ironman in Hawaï. Z' eit ton ôok Sam ountmoet.
* Model en tv-gezicht Kelly Pfaff speelde in 2008 (S14, E2479) e fotomodel die e klant was van Cois en 't stief gôe met hem kost vienden.
* TV-boas Tom Waes verscheen in 2015 (S20, E3802) lik klant in de *Frens*. Je zot t'ope mè *Thuis*-fan Alex an e toafel, in e scène mè Jana, Toon en Paulien. Die cameo kwaamt 'er deur e soamenweirkienge van 't VRT-programma *[[w:nl:Café Corsari|Café Corsari]]* en d'n *[[w:nl:Make-A-Wish Foundation|Make-A-Wish]]* stichtienge.
* Nieuwslezer Wim De Vilder van VRT NWS wierd soms e ki in d'n soap gebruukt om 't echt njuuws te bringen (via audio ip e tv in d'n achterground) oen de personoages in opsproake kwoamn. In 2015 (S21, E3860) meldde j'nôit dat d'n crimineel Danny a kost ontsnappen binst zyn transport. In 2022 (S28, E5309) kwaamt 'n were oen Alexander zyn job lik rechter nerelegde nadat een audio-clip van Marianne viraal a e-gaan woaruut da zyn racisme bleek. Alexander spon da loater in zyn vôordeel deur te klappen van een oungelukkige zoate uutsprake.
* Presentator Lieven Van Gils kwaam in 2016 (S22, E4053) lik zyn eign tv-persona vôorn in zyn talkshow *[[w:nl:Van Gils & gasten|Van Gils & gasten]]*. Ruben kwaam doa zyn nieuwe boek vôorstellen, binst da Tamara en Olivia in 't publiek zaten.
* Presentatrice Danira Boukhriss duukte in 2017 (S22, E4158) ip lik reporter. Z' kwaam mè eur ploeg e reportage schieten over Kobe en *De Withoeve*, moa d'n andacht wierd al rap getrokken deur Nancy die de show a wulden stelen.
* Coureur Wout van Aert speelde in 2017 (S23, E4299) d'n rôle van e moat van flik Dieter Van Aert ip zyn vrygezellenavend. Ze botsten in de *Frens* up Nancy, en Dieter moeste (in e tutu) e lapdance doen. D'n grap van de gastrolle is nateurlik da ze olletwêe bykans 'tzeste noemen, ollêne wordt "Van" by Dieter met een ôofdletter geschreeven en by Wout met e klêne.
* Acteur Willy Herremans (van *[[w:nl:Echte Verhalen: De Buurtpolitie|De Buurtpolitie]]*) kwaam in 2017 (S23, E4313) zounder noamsvermeldinge binn'n lik Sienterklôas, t'ope mè Zwarte Piet. Ze kwoamen cadeaus in *De Withoeve* smieten, moa botsten doar ip e sloapende Britney, die eigentlik zjuust van plann'n wos om Sienterklôas up êderdaad te betrappen.
* Play4-gezichten Gert Verhulst en James Cooke adden in 2018 (S23, E4436) e cameo lik patiënten in 't zyknhuus. Marianne loag doar in e zwoare crisis binst da Tom en Leo ip de gank zaten te wachtn. Cooke wos te zien met e bril, e brune pruuk, e snorre, e koamerjas en ne baxter oen t'n deur d'n gank wandelde binst e gesprek tusschn Tom en Leo. Verhulst, in zyn twidde gastrolle vo d'n soap, stound an e toafel mè grize pruuk en beard achter Tom en Leo, vôorn dat 'n d'n weug wierd getoogd deur e verpleegster.
* In d'n tv-show *[[w:nl:Gert Late Night|Gert Late Night]]* kwaamt 't in 2019 uut da Viktor Verhulst joaren doavôorn eignlik ôok e figurantenrolletje aad gehad. J' speelde e gast by Jens De Belder (gespeeld deur Jelle Cleymans, die ip da moment e weddenschap ad mè Viktor). Die verschyninge makt dêel uut van de loatere joaren van 't personoage Jens (toet 2015).
* TV-moaker Sven de Leijer (van *[[w:nl:Vrede op aarde (televisieprogramma)|Vrede op Aarde]]*) duukte up in 2020 (S26, E4914) lik brandweerman oen 't uus van Frank en Simonne in lichterloaie stound. De Leijer ad hier zelve in 't vierde sizoen van zyn talkshow al ne ki mee gelachen via e sketch, woarin dat 'n beweerde da hy de groene (stief bekende) thermoskkanne a gered uut 't viêr. J' zat doarachter ôok zelve echt in de reeks.
* TV-presentatrice en Miss België 2020 Celine Van Ouytsel kwaam in 2021 (S26, E4954) e ki binn'n lik eur eign in *Club Impulse*. Dieter en Lexi woarn doa undercover binst d'n ounderzoek vo d'n môord up Jasper. Dieter a heur erkoend en a eur evroagen vôor e fotto. Ze weirkte loater (2024-nu) zelve mêe an de podcast *Welkom Thuis*.
* MNM-presentatoren Sander Gillis en Laura Govaerts (ton presentatoren van *Gillis & Govaerts*) adden e figurantenrolle in 2021 (S27, E5041) lik klantn in d'n achtergound by *Bar Madam*. Dieter en Tim woarn an 't klappen mè Angèle en ountdekten inêens da Rosa verdweenn wos. Zy was noamelik g'ountvoerd ewordn deur Jacques, die heur in de koffer van z'n auto ad e-propt zjuust vôordat 'n deur Tim wierd neregeschootn in de vôrige ofleverienge. Sander Gillis presenteert loater de podcast *De Thuisploeg* en is nu (2024-nu) theôpe me zyn verloofde Cato Peeters presentator van *Welkom Thuis*.
* Oud-weerman van de VRT, Frank Deboosere, smeet d'r zyn stemme in 2022 (S28, E5327) tusschn vo d'n opening van de *Boowie* VR-escaperoom. Hy had ounder d'n toafel t'ope g'werkt mè Lowie en Bob om e storm an te kondigen in 't spel voor an d'êeste test-groep (Tom, Peter en Dries).
* In de 28ste weke van 2023 (S28) ad iedren ofleverienge êen of mêerdere BV-cameo's. E poar d'rvan verscheen loater nog wel eki.
** Zanger Metejoor speelde emzelve in E5391 binst e concert. Christine gienk 'r up eur vrygezellenfeestje noartoe (mè Viv, Tamara en Thilly) en krêeg eur stikskes the klappen mè d'n zanger zelve.
** Schryver Herman Brusselmans kwaam in E5392 vo e lezienge in *De Withoeve*. J'was doar ip de vroage van zyn ouwe studentemoat Dirk. De lezieng was een enorm succes. Karin peisde dat eignlik Marianne em ad ing'ehuurd.
** StuBru-dj's Fien Germijns en Thibault Christiaensen adden e cameo in E5393 lik klantn van Tom by *Advocaten De Decker*. Ze waorn net afrondend binst e klappertje oen ôok Karin d'r by stound.
** Nieuwsanker Riadh Bahri zat in E5394 ip d'n achterground lik e bezoeker of werknemer by een automate in 't zyknhuus. Op d'n vôorground woarn Judith en Sam bezig over d'n slichten toestand van Veerle. Bahri dook loater ôok ip in E5432 ip d'n buis lik njuuwsanker by 't Laat Joernaal. Je brocht et vrêeselyk nieuws van d'n oanslag e d'n confrontatie tussen Chris en Harry eunder t'n eînde uut 't oufficiël ounderzoek. Doar kwam an 't lucht da Maité the doen aa mèt d'n gielen bôel.
** Qmusic-presentatrice Jolien Roets en heur moat dj Hakim Chatar kwoamen in E5395 binn'n lik klantn by *Bar Madam* juste ip 't moment da Marianne en Dirk d'r zotn. Chatar werd nadien een regelmoatige gastacteur en is nu in (2024-nu) ôok aangeslootn by d'n podcast *Welkom Thuis*. J' aad loater in 2025 (S30) een uutg'breide gastrol lik d'n privé-detective Thomas Smith Jr. Roets is zelve ôok t' gast i't twidde sizoen van d'n podcast in 2025.
* Bob Peeters, êen van de gêkende gastn van seizoen 5 van *[[w:nl:Down the road (televisieprogramma)|Down the road]]*, aad e klênne rolletje (E5453 in S28, 2023) lik begeleider in 't kliniek. J' wos up de gank an 't werk oen Nancy Marianne zocht. Marianne wos g'ôpitaliseerd mè n' herteanoanval deur d'n streke van Alexander in d'n rechtzaak, net voor 't moment dat ountdekt wierd da Marianne em ad afg'moakt.
* Wietenschapper Hetty Helsmoortel stapt in 2024 (S29, E5612) de deure binn'n in *Vita Puur* lik klant oen Viv e druk moa sucsesvol dagske aad.
* Vrouwnatlete Chloé Henry kwaam uut d'n oek in 2024 (S29, E5679) lik Vanessa. Ze spêelde thegôare me d'n drugsbende va Gregory wwa da under 'n woapen oant trof deur Tim en Dieter. Ze vluchtte me Stijn ('t woapen), moa z' wierden later uutendelik gepakt. De drugbende wierden der êest up verdacht den brand the stiechten up 't d'uus (villa va Karin) in wroak vo de doôn van Alexander e pestrye ip Robin, moa in 't echt bleek 't aol 't werk the zyn van Eve.
* Telly-componist Sammy Bruggeman (van ounder and'r *[[w:nl:Kabouter Plop|Kabouter Plop]]*) duukte vôorn in 2024 (S30, E5723) lik brandweerman ip e grote nachtdroppieng t'ope mè collega's, Cédric, Emma, Anna, Judith, Tom èn Eddy. 't Spel gienk verkeerd oen d'n Eddy een hertenfârct krêeg en deur Tom moeste were gered wez'n.
* Actrice Aza Declercq (van o.a. *[[w:nl:Patser|Patser]]* en *[[w:nl:Total Eclipse|Total Eclipse]]*) spêelde in 2024 (S30, E5731) d'n rechter by d'n ruzie van Femke en Peter ov'r d' schole van nunder zeuntje Vic. Femke waos theegn de school van Christine.
* Comediènne Xander De Rycke èn radiovrouwe Nona Van Braeckel addn 'n cameo in 2024 (S30, E5739). Ze giengen noa d'n wyngoard van Waldek vor in e TikTok the speeln mè hem, nu da Waldek lanks de filmkes va Robin ièns hêel populair gewôrdn was.
* Idool 2004-deelnêemer Wouter De Clerck krêeg in 2025 (S30, E5774-5786) e gastrolle lik d'n agressieve voader Fabian Janssens. J' smeet ze z'dochter Artemis up stroate omdâ ze lesbisch ountdekt wierd, achter e hêle boel e-stampe oop eur vel. 'T is wél d'n vroage of dat de flikkn em e pak rammel en geêvn in d' rechtbank as n't ounderzoek liep, doadovere wêeten n'klykers niès mîer.
* MNM-dj Cato Peeters dükkte in 2025 (S30, E5838) up lik 'n toekomstige bruud die eur vrygezellnfêeste ih *De Withoeve* deê. Zy wêrd êst verrast met 'n strêptease deur Sunny (ne cadeaun va heur maten) moa voun 't mo e vûûlgheit en deî e klacht vôorn em ip 't pöliesbureau dië g'sponeêrd wierd.
* Content creator Quinten Delaere doôkt in S30 (2025, E5840) vòòrn lik d'n feêstende studie-ghast ap n't kott va Niëls en Adam în d'n dêel an'd achturkaânt va Lowië z'n huus, teegôar mè wa under mîhr Cédric ee Marie.

## Families en stamboomn
### Udige families in Thuis
D'r zyn nateurlik nog e masse andre personoages binn'n d' ierounder vermelde families, moa die zyn in d'n lôop van de joaren uut de reekse verdweenn. Deur verschillige aparte reloaties en affaires lôopn e poar families ôok deure mekoar. **Udige personoages** stoan in 't vet gedrukt, binst da *verdweenn of gestorvn personoages* schuun stoan.

;Familie Bomans

  

;Familie Bastiaens

;Familie Verbeeck

;Familie De Grote

;Familie Addo
:Annette, Sunny en Thérèse
;Familie Cremers
:† Lieven, Tim, Lyn, † Sam, Joren en Hannah
;Familie Van Santen
:Judith, Stan, Emma, Tom, † Kurt en Thilly
;Familie Baert-Lambrechts
:Karin, † Steven en † Kobe
;Familie Leysen
:Greet, Christine, Jaan, Peter, Vic en Yasmine
;Familie Le Grand
:Stefaan, Niels en Silke
; Familie Pauwels
: Vicky, Vince, Ilias en Febe

### Vroegere families in Thuis
; Familie Van Capelle
: Julia, Katrien, Pierre, † Paulien
; Familie Coseyns
: † Alexander, Nathalie, Amelie en Eve
; Familie Sleeckx
: † Bob, Tamara, Leo
; Familie Doumbia-Fierens
: Charité, Joseph, Renzo, Dylan, Wendy, Adam
; Familie Magiels
: Mayra, David
; Familie Meskens
: Twan, Nuria en Magaly
; Familie Vercammen
: † Leontien, † Robert, Gaston
; Familie Moeyaerts
: Harry, † Ingrid, Clio en Kristien
; Familie Verbist
: † Fernand, Linda, Kristoff, Joeri, Eva, Sabine, Nand, Dirk, Lotte
; Familie Vertongen
: † Leo, Dominique, Nina en Yasmine
; Familie Reimers
: † Mathilde, † Robert, † Jan, † Maarten
; Familie Vinck
: † Pierre, † Valerie, Isabelle
; Familie Van Sevenant
: † Veronique, Werner, Julie, Eva
; Familie Amrani
: † Harry, Zihame en Nora
; Familie Bastiaens (Eric)
: Eric, Martine, Sam, † Sofie, Michael, Dorien
; Familie Fawzi
: † Mo, † Bianca, Aisha, Youssef, Jenny
; Familie Courtois
: Lynn, Ivo
; Familie Blomaert
: Jana, Tibo, Ellen
; Familie Smeekens
: † Geert, † Sandrine, † Odette
; Familie Schepers
: Bram, † Herman
; Familie Vervust
: Leon, Jean-Paul, Agnes, Elke

## Geboortn

## Uwelijken en scheidiengen

## Boek'n
De boek'n round *Thuis* droaien mêestal round êen bepoalde verhaallyne uut d'n soap. Dedie wudt d'r vodder uut de doek'n g'daan, en d'r wudt informoatie in vrygegeeven die in de tv-reekse zelve (nog) nief an bod wos ekommn. Surtout de verhaallynen van de boek'n *Doodgezwegen* en *(On)gewenst* zyn stief nauwe verweven met de serie.

* *Zomerlieven*: oktober 2003
* *De jaren van verstand*: april 2004
* *Nergens beter dan thuis*: 2011
* *Doodgezwegen*: oktober 2014
* *(On)gewenst*: april 2015
* *Herboren*: februoari 2016
* *Losgebroken*: oktober 2016
* *Afgewezen*: meie 2017
* *Onuitgesproken*: juni 2018
* *Ontspoord*: juni 2019
* *Uitgeklaard*: december 2019
* *Opgedoken*: september 2020
* *Thuis 25*: december 2020
* *Thilly, mijn leven, één groot avontuur*: meie 2021
* *Femke, mijn verhaal, vechten voor geluk*: oktober 2021
* *Marianne, mijn verhaal, een leven vol passie*: meie 2022
* *Bloedbroeders*: april 2023

## DVD's
D' êeste twêe sizoenn wierdn in 2005 hêlegans integraal up dvd uutegebrocht.

## Monopoly
*Thuis* wos d'n êeste Vlamse tv-soap oois die zyn eign officiële uutgoave van 't gezelschapsspel Monopoly krêeg in november 2021.

## Spin-offs
Ip 16 april 2018 wierd de allereeste spin-off van *Thuis* gelanceerd: *[[w:nl:Secrets (televisieserie)|Secrets]]*. Die reekse droaide round e skireize van Emma Van Damme en heur klasgenooten, en de dramoatische gebeurtenissn die nunder doa overkwamen. In juni 2022 volgde d'r e twidde spin-off: *[[w:nl:Tim undercover|Tim undercover]]*. Da programma toogde 't videodagboek van ôofdinspecteur Tim Cremers binst zyn gevaarlike undercoveroperoatie by crimineel Chris Geerinckx.

## Podcasts en Audiofictie
Sinds 2020 wordn d'r ôok podcasts over *Thuis* g'makt. Dat goat zowèl over fictionele lik over non-fictionele podcasts. De fictie-podcasts uut 2020 waoren 'r in d' êeste plekke vo de fans te sussen, omda de soap e reusachtige zomerpauze krêeg deure van de coronacrisis, woardeure dat de film-opnoames in de studio en op locotatie vroegtydig moestn wordn stopgezet.

Van 25 meie toet 26 juni 2020 wos d' audio-fictiereekse *Ik, Karin* elken weekdag te beluustern by De Madammen up Radio 2 en via een.be. D' opnoames d'rvan gebeurden in Studio Toots by de VRT. De reekse gienk over 't personoage Karin Baert, eur leevn en den achtergound van heur en de menschn round eur. Kadèr Gürbüz, Sid Van Oerle en Tina Maerevoet spraken nunder udige rolln uut *Thuis* in (lik Karin Baert, Kobe Baert en Paulien Snackaert). Ôok Ben Van Ostade kroop were in d' huud van Steven Lambrechts, zeve al wos zyn personoage in *Thuis* al in april 2019 (binst S24) g'storven. D'r woarn in totoal 25 ofleveriengn. De titels per weke waoren: *Hoe het allemaal begon*, *Karin Baert verliefd?*, *Een nieuw leven*, *De ontmoeting met Kobe* en *Karma is a bitch*.

Nief vele loater, van 9 juni toet 25 juni 2020, wos elken dysendag en dunderdag de zesdelige audio-fictie *Taxi Nancy* t' ôorn om 19u10 up MNM en in de MNM-app binst *MNM Marathonradio*. Dat uutstapje verwees noa 't taxibedryf van Nancy De Grote, da in dat zeste joar wierd upgericht (in S25). In *Taxi Nancy* voert Nancy uut *Thuis* e resem bekende Vlamingen in eur taxi noa nunder bestemminge. 't Resultoat was e reekse met intrigêrende gesprekkn en g'paste muziek. Ann Pira sprak nateurlik zelve eur rolle van Nancy in. De gastn in n' taxi woarn o.a. Steven Van Herreweghe, Kelly Pfaff (die in 2008 ol ne ki e cameo a g'had in *Thuis*), Willy Sommers, Conner Rousseau, Maarten Cop en d'n keeper Justien Odeurs.

Tusschn 31 ogustus 2022 en 14 november 2023, èn met e special ip 12 moarte 2024, liep de podcast *De Thuisploeg*. Den deen wierd g'presenteerd deur MNM-dj en grôte Thuis-fan Sander Gillis. In d'n podcast gienk Gillis elke weke up bezoek in de loge van nen Thuis-acteur met d'n vroage oê dat da nu eigntlik is oem mee te speeln in de mêest populaire fictiereekse van Vloandern. D'r woarn drie sizoenn met elk tièn ofleveriengn. In 't êeste sizoen (31 ogustus – 2 november 2022) waoren ounder andre Nawfel Bardad-Daidj, Marleen Merckx, Raf Jansen, Tina Maerevoet, Yemi Oduwale, Kadèr Gürbüz, Lauren Müller, Geert Hunaerts, Katrien De Ruysscher en Tine Priem te gast. 't Twidde sizoen (22 februoari – 26 april 2023) krêeg o.a. Daphne Paelinck, Lynn Van den Broeck, Jeroen Lenaerts, Vanya Wellens, Wim Stevens, Wannes Lacroix, Ann Pira, Leah Thys (twêe ofleveriengn) en Bram Spooren over de vloer. In 't derde sizoen (12 september – 14 november 2023) paseerden Mathias Vergels, Annick Segal, Daan Hugaert, Lut Hannes, Bart Van Avermaet, Apollonia Sterckx, Christophe Haddad, An Vanderstighelen, Gert Winckelmans en Ivana Noa. Up 12 moarte 2024 was t'r nog e grôte live-special ip 't podium van 't VRT MAX-podcastfestival mè gasten Sally-Jane Van Horenbeeck en Leen Dendievel.

Sinds 7 september 2024 komt t'r elken vrydag e nieuwe afleveringe uut van de podcast *Welkom Thuis*, g'presenteerd deur Sander Gillis èn Cato Peeters. In die podcast goan Gillis, Peeters èn e vaste BV-gast elken ofleverienge de vorbieje weke van *Thuis* ounder de loepe pakken. Ze fileeren al de drama uut d'n soap, speculeeren d'r ip los, toetsten nunder complottheoriën an mekaor af en vôorspelln wuk datter nog zoud kunn'n kommn. 't Êeste sizoen liep van 7 september 2024 toet 27 juni 2025 en gienk over sizoen 30. 't Twidde sizoen startte ip 5 september 2025 en goat in ip S31. Die sizoenen van Thuis en de podcast makt'n allemolle dêel uut van d'n fêestelikke 30sten verjoardag van de reekse. In 't êeste sizoen woarn de BV-gasten o.a. Celine Van Ouytsel, Jamie-Lee Six, Hakim Chatar, Sarah Mouhamou, Timon Verbeeck en Lennert Coorevits. Nu in 't twidde sizoen zittn ounder andre Hakim Chatar, Celine Van Ouytsel, Sarah Mouhamou, Xavier Taveirne, Nina Black, Jolien Roets en Nono Wauters a de toafel. Gillis, Peeters, Van Ouytsel, Chatar èn Roets ein idder ôok a e cameo e-speeld in *Thuis*, èn Chatar is loater zelfs lik n' echten acteur d'rby gekommen in S30 lik d'n privé-detective Thomas Smith Jr.

## Thuisreize
Elk joar in de moand september of oktober is t'r een enorme reize noar 't buutnland woa datter ôok e poar acteurs en actrices van de reekse meegoan mè de fans.

## Thuisdag
Sinds d'n beginjoaren is t'r ôok elk joar e echte *Thuisdag*. Da's nen dag woarip da de kykers noa de set of e plekke in 't land kommn voor e klappertje the slaan met d'n actêurs van *Thuis*. Doa is mêestal ôok e grôte barbecue by en e masse muzikoale optreedens.

### Locaties van de Thuisdag

### Foto's

Ofbeeldienge:Pol Goossens thuisdag.jpg|Pol Goossen (Frank)
Ofbeeldienge:Braam Verreth thuisdag.jpg|Braam Verreth(Franky nr. 2)
Ofbeeldienge:Walter Moeremans thuisdag.jpg|Walter Moeremans (Leo)
Ofbeeldienge:Leah Thys thuisdag.jpg|Leah Thys (Marianne), Peter Rouffaer (Geert), Monika Van Lierde (Ann)
Ofbeeldienge:Jelle Cleymans thuisdag.jpg|Jelle Cleymans (Jens)
Ofbeeldienge:Bart Van Avermaet.png|Bart Van Avermaet (Waldek)
Ofbeeldienge:Muriel Bats (Mayra) en Leah Thys (Marianne) op de Thuisdag 2014.JPG|Muriel Bats (Mayra) en Leah Thys (Marianne)


## Ofleveriengn en Sizoenn
In 't overzicht ierounder zie je al d' uutegezonden ofleveriengn en sizoenn toet in 2025. De mêeste ofleveriengn zyn up te vroagn ip de streamingdienst VRT MAX.

## Referensjes


## Externe koppeliengn
*Thuis
*Thuisforum
* Thuis Wiki, *nergensbeterdanthuis.fandom.com*
*Site from Gismo, a thuisfan
*Fansite for Luc Bomans
* (en) ''Thuis'' in IMDb